
הצעת חוק החברות (תיקון מס' 2), התשס"ג – 2003 – הצעת חוק החברות (תיקון מס' 2), התשס"ג
 – 2003 – מיזוגים, מכירה כפויה של מניות, סעיף ההגדרות, אגרות של חברת חוץ סעיף 73 להצעת 
החוק וסעיף 74 להצעת החוק



היו"ר רשף חן:

	בוקר טוב. אנחנו נתחיל עכשיו בנושא שאתו סיימנו בישיבה הקודמת, וזה התיקון לסעיף 270(4) לחוק. כאשר הנושא הוא הוספה של הגבלה על התקשרות עם קרובים של בעל שליטה שהוא גם נושא מישרה. 

	אם אתם זוכרים, הדיון הקודם נעצר בכך שעלתה הטענה שאמרה שההגבלה הזו יכולה להתפרש בצורה רחבה מאוד, ולהגביל גם עסקאות שהן לכאורה טריוויאליות, כגון העסקת בנו של בעל השליטה בתור שליח, למשל. ועל הרקע הזה עלתה האפשרות של תקנות שמגבילות את ההגבלה. והתקנות האלה כרגע מונחות בפנינו. מרים, את רוצה להסביר אותן או שפשוט נקרא אותן?

מרים אילני:

	פשוט אני רוצה לקרוא אותם. אני כבר אקדים ואומר שבצנרת יש לנו תקנות שבכלל עוסקות בעוד הקלות על בעל השליטה.   זה רק להוסיף "או עם קרובו". אני כבר אומרת, התקנות האלה התבססו בעצם על הטיוטה שכבר בצנרת לעניין עוד הקלות לבעלי שליטה שאנחנו גיבשנו. אני אתחיל להקריא.

חגי טיומקין:

	בלי שהתיקון בחוק יעבור התקנות האלה מיותרות.

מרים אילני:

	אי אפשר להריץ את אלה לפני התיקון לחוק. ברור. לכן הפרדתי.

היו"ר רשף חן:

	זו הסיבה. הלא החוק לבד הוא לא ברור והתקנות לבד הן חסרות משמעות. 

קריאה:

	למי שביקשו לראות טיוטה של תקנות לפני שיאשרו של הסעיף.

מרים אילני:

	זאת הטיוטה בהנחה שהסעיף מאושר.

"אחרי תקנה 1(ב) לתקנות העיקריות יבוא: הקלות בעניין התקשרות של חברה ציבורית עם קרובו של בעל שליטה. 
התקשרות של חברה ציבורית עם קרובו של בעל שליטה .... לתנאי כהונתו והעסקתו כאמור בסעיף 270(4) לחוק לא תהא טעונה אישור האסיפה הכללית בכלל"

 לפי סעיף 275(א)(3) אני מציעה להוריד. לא צריך אישור אסיפה כללית בכלל.

	"אם התקיים בהתקשרות אחד מאלה".

היו"ר רשף חן:

	זו הערה נכונה.  

חגי טיומקין:

 לשכת עורכי הדין, חמשה עשר עורכי דין , האם צריך אישור האסיפה הכללית או לא?

היו"ר רשף חן:

	ברור שלא צריך בכלל. 

מרים אילני:

	אנחנו ממליצים להוריד את זה גם בהקלות המקוריות.  יש לנו תקנות שכבר תקפות לגבי בעל שליטה והקלות על בעל שליטה, ושם גם זה מופיע לפי סעיפים 275 (א). 

היו"ר רשף חן:

	גם שם אתם רוצים להוריד את זה. 

מרים אילני:

	אין מה לכנס אסיפה כללית. אז את זה אנחנו מורידים גם פה.

היו"ר רשף חן:

	כלומר, לא תהיה טעונה אישור האסיפה הכללית- - 

מרים אילני:

	"בכלל, אם יתקיים בהתקשרות אחד מאלה:

	התנאים האמורים בתקנה 1(2) – שזה אומר, אם העסקה היא רק מזכה את החברה, שברור שאז לא צריך. אם אתה מוריד לבעל השליטה או לקרוב -- -

היו"ר רשף חן:

	תקנה 1(2) אנחנו לא רואים אותה כאן. היא נמצאת בתקנות. מה אומרת?

מרים אילני:

	שאם אתה מוריד את השכר לבעל שליטה אז כמובן שאתה לא צריך אישור.

היו"ר רשף חן:

	כלומר הרעת תנאים לבעל השליטה- - 

מרים אילני:

	הטבה לטובת החברה.

היו"ר רשף חן:

	איך זה כתוב?

מרים אילני:

	"ועדת הביקורת והדירקטוריון אישרו כי אין בעסקה אלא כדי לזכות את החברה".

היו"ר רשף חן:

	זאת אומרת, זה אלא כדי. זאת אומרת – זה אך ורק זיכוי של החברה. זה לא משהו שאומרים, נעלה לו את השכר, מרוויח עכשיו עבודה יותר טובה. 


מרים אילני:

	לא.

היו"ר רשף חן:

	הנקודה הזו ברורה.  

מרים אילני:

	עכשיו זה ההקלה שאנחנו עושים שהיא בעצם רק לקרוב של בעל השליטה: 

"העלות לחברה אינה עולה על  50,000 שקלים חדשים לשנה, ובלבד שהעלות השנתית המצטברת לחברה בגין התקשרויות עם קרוביו של בעל השליטה באשר לתנאי כהונתם והעסקתם כאמור בסעיף 274 לחוק, אשר לא אושרו על ידי האסיפה הכללית לפי סעיף" ככה וככה".

היו"ר רשף חן:

	רגע, את משאירה את הלפי סעיף או שעכשיו את מורידה?

מרים אילני:

	כן. כן. אני משאירה את זה. כי פה זה רלבנטי.

היו"ר רשף חן:

	טוב.


מרים אילני:

	רק שם צריכים את זה.

"... אינה עולה על 100,000 ₪ לשנה וועדת הביקורת והדירקטוריון אישרו את ההתקשרות וקבעו כי העלות היא סבירה בהתחשב בעסקה או כי התפקיד וכישורי קרובו של בעל השליטה לביצוע התפקיד, משך ההתקשרות לפי הקלה זו לא יעלה על שנתיים". ואז יש סעיף הצמדה. 

	זה הקלה אחת, שבעצם אומרת כשהשכר הוא בסביבות 3000 ₪ לחודש אז אנחנו לא - -

היו"ר רשף חן:

	זה לא בסביבות 3,000. זה בסביבות 7,000 ₪. כי את יכולה לעשות את זה פעמיים.

מרים אילני:

	לא. לא. לכל אחד. העלות לחברה אינה עולה לחמישים אלף לשנה. אתה צודק שאם זה רק אחד הוא יכול יותר.  בעסקה אחת 50,000 ₪. נכון.

היו"ר רשף חן:

	כן. אבל אפשר לשכור את שירותיו בתור שליח ולשכור את שירותיו בתור יועץ. ואז לתת לו חמישים פה וחמישים פה.

חגי טיומקין:

	זה רק במקומות מסוימים.

היו"ר רשף חן:

	בממשלה זה מקובל. 

מרים אילני:

	50,000 ₪ לאחד, ואפשר שני קרובים כאלה.

היו"ר רשף חן:

	זה שני קרובים. זאת אומרת, זה לא אותו אדם.

מרים אילני:

	זה לא אותו אדם.

היו"ר רשף חן:

	זה ברור מכאן? השאלה - - לא יודע. 



נתי שילה:

	בוא נאמר כך: זה לא הקלה רצינית. 

היו"ר רשף חן:

	טוב. בסדר. 

חגי טיומקין:

	אם יש לך התקשרות למה לא יעלה על שנתיים לעומת הנוסח שיש היום התקנות שאומר שפעם בשנתיים אתה יכול. 

היו"ר רשף חן:

	נדמה לי שמה שזה אומר שאתה לא יכול להתחייב לתת לו 50,000 ₪ לשנה בעשר השנים הקרובות. אלא תעשה את זה בשנתיים, ועוד שנתיים תעשה את זה עוד פעם.

מרים אילני:

	עוד שנתיים נחדש את האישור.

נתי שילה:

	הנוסח הקיים היום אומר, על סעיף אחר, על 20,000 שקל, ובלבד שהעלות המצטברת לחברה במהלך שנתיים לא תעלה על האמור. בעוד שפה משך ההתקשרות לא יעלה על שנתיים. 

חגי טיומקין:

	אתה כאילו מחדש את ההתקשרות. 

נתי שילה:

	אז השאלה אם יקומו תילי תילים של פרשנות על ההבדל בין השנתיים הזה. אני רק אומר שבסעיף אחר בתקנות האלה השנתיים מנוסחות בדרך אחרת.

היו"ר רשף חן:

	דווקא מה שאמרת עכשיו מעורר אצלי שאלה. אני חושב שאתם חשבתם באמת על משכורת של 3,500 שקל לשנה. אבל נדמה לי שהניסוח הזה מאפשר גם לעשות אתו עסקה שבה הוא נותן לנו ייעוץ, מקבל 50,000 שקל והולך הביתה.

מרים אילני:

	גם.

היו"ר רשף חן:

	ואני לא בטוח שאני מאושר מזה.

מרים אילני:

	זה נכון.

היו"ר רשף חן:

	למה לא לקבוע עלות לחודש?

נתי שילה:

	אני לא יודע. השאלה עד כמה אתה רוצה לרדת לניהול בפנים. 

היו"ר רשף חן:

	אני פשוט הולך בעקבות מה שאתה אמרת לגבי השנתיים, וזה גרם לי לחשוב שאני באמת יכול פעם בשנתיים לתת איזו שהיא מתנה. 

נתי שילה:

	בשנתיים הקודמות זה היה עשרים אלף שקל כאילו לשנתיים. זה ממה עודפים של גרעינים ובוטנים , שלא תהיה איזו שהיא חריגה שלא אושרה. 

היו"ר רשף חן:

	שחברה תוכל, בלי האישור של האסיפה הכללית, להגיד: הבן של מנכ"ל החברה יש לו יתרונות יוצאים מן הכלל. ולכן אנחנו רוצים לתת לו 50,000 ₪ תמורת שלוש שעות ייעוץ.

נתי שילה:

	אז יאשרו את זה גם באסיפה כללית עם רוב מיוחד, ויאשרו לו 50,000 ₪ לחודש, והוא לא יעבוד.

חגי טיומקין:

	כולה אנחנו מדברים פה על מאתיים אלף שקל, על מאה אלף שקל, שזה עשרים אלף דולר לשנתיים. תן לבן אדם את הקרדיט. עשרים אלף דולר פר שנתיים. 

קריאה:

	אפשר לדבר על שכר מינימום לחודש.

חגי טיומקין:

	זה פשוט נהיה מגוחך. אתה מתחיל לנהל את החברה .

היו"ר רשף חן:

	האמת היא שאפשר למשל לקבוע שבמקום מנגנון הצמדה לקבוע שזה שכר חודשי שהוא לא יותר מחצי מהשכר הממוצע במשק. השכר הממוצע במשק למיטב ידיעתי זה 7,500, חצי מזה זה בערך הסכום הזה. 

נתי שילה:

	יש לנו הערות גם לזה. אפשר להעיר?

היו"ר רשף חן:

	ודאי. אנחנו מנהלים דיון. זו המטרה של התרגיל. מרים, זה נראה לך הפיתרון הזה? 

מרים אילני:

מאד.

היו"ר רשף חן:

	חצי מהשכר הממוצע במשק, ואז לא צריך את מנגנון ההצמדה. שכר חודשי לפי השכר הממוצע במשק.
הערות.

דוידה לחמן-מסר:

	אז אולי כדאי לכתוב שזה לא יותר משני קרובים. 

היו"ר רשף חן:

	נכון. שני קרובים, זה כל אחד מהם לא יותר מאשר שכר חודשי של חצי מהשכר הממוצע במשק.

מרים אילני:

	במשך שנתיים.

נתי שילה:

	רגע, זה כבר סיכום לפני הדיון כאילו. 

היו"ר רשף חן:

	זו דעתי. 

נתי שילה:

	ראשית, אנחנו שלחנו מכתב לעניין הזה. אז חלק מהנושאים שקשורים במכתב, אז אני מבין ממרים שבאמת יהיו תקנות נפרדות וכולי. ולכן אני לא אחבר את זה להערות לנושא של הקרוב. לפי דעתי, אני לא רוצה להשתמש בביטוי לעג לרש, כי לא מדברים פה על הרש. אבל ההקלה הזאת היא לא רצינית מהבחינה הזאת, בואו נלך לדברים אמיתיים. זאת אומרת, בן של בעל שליטה עובד בעסק כדור ממשיך. והוא איש מקצוע, והוא טוב בעיסוקו, והוא מקבל, נקרא לזה, שכר ראוי. וכל הדברים האלה. והוא מכהן בתפקיד שתפקידים כאלה יש ואנשים אחרים שאינם בעלי שליטה מקבלים שכר דומה לזה. ואנחנו פה הולכים להגביל באמת אמרת, שליח, שירוויח 3,500 שקל. זה לא הקלה רצינית. 

היו"ר רשף חן:

	יש יתרונות להיות בן של בעל שליטה של חברה ציבורית נסחרת. אני יכול לחשוב על איזה יתרון או שניים. יש בזה גם חסרונות. החיסרון הוא שאתה חשוד בכך שקיבלת את העבודה באותה חברה ציבורית לאו דווקא בגלל הכישורים שלך. אז אם יש לך את אותם כישורים שאתה מדבר עליהם, יש להניח שהאסיפה הכללית, שגם שם לבעל השליטה יש איזו שהיא מידה של השפעה, תאשר את המינוי שלו. ואם האסיפה הכללית מתנגדת, אז זה חלק מהמחיר שאתה משלם על היתרונות.

	הנקודה היא, שכל המטרה של התיקון הזה, הטענה כנגד התיקון היתה: כן, אבל תראו, יש דברים שזה לא הגיוני, זה קטן, זה זוטי דברים. אז אי אפשר מצד אחד להגיד זוטי דברים, ומצד שני להגיד אבל בעצם אנחנו לא באמת מתכוונים זוטי דברים, אנחנו מתנגדים לעצם התיקון. כי זה לגיטימי להגיד אנחנו מתנגדים לעצם התיקון.

נתי שילה:

	אין לנו התנגדות עקרונית שיש איזו שהיא בקרה על הנושא הזה של העסקת קרובים בחברה ציבורית. אני רוצה לומר שתקנות ההקלות, ואני מניח שרוב האנשים מכירים אותן כאן, כשאתה מקבל החלטה על פי תקנות ההקלות אתה צריך לפרסם את זה. זה לא דבר שנעשה מתחת לשולחן. אתה מוציא על זה דו"ח מיידי. ואם יש בעל מניות שמחזיק אחוז אחד מהמניות והוא מתנגד להקלה הזאת ודורש שזה יאושר באסיפה הכללית אז יש לו את הזכות לעשות את זה.

	זאת אומרת, שהדברים לא נעשים במחשך. ואם באמת יעשו איזה שהוא מינוי לא ראוי במסגרת תקנות ההקלות ויהיה מישהו שיתנגד לזה, אז הדבר ייצא לאור ויכול להיות מטופל. כך שהנושא של ההקלות זה לא הדבר שסוגר לגמרי את הנושא של דיון ואישור ציבורי. אני רק אומר, אם כבר עושים את העניין, ועושים עכשיו "קרובו", שזה מרחיב מאוד את היריעה, כי באמת בהרבה מאוד חברות ציבוריות יש קרובים, אז אולי חלקם כן ראויים וחלקם לא ראויים, אבל קודם כל לפחות לעשות את זה באיזה שהוא שכר נורמלי. רוצים להגביל? בסדר. אני לא יודע אם אחד או שניים זה הדבר. אבל שכר של 3,500 שקל לחודש זה ממש.

היו"ר רשף חן:

	יש כאן את סעיף 3 שאומר: "שכר המשולם לקרובו של בעל השליטה כדירקטור אינו עולה על הסכום... וכולי". מה זה?

מרים אילני:

	זה תקנות הדח"צים. יש בהם טבלת שכר.

היו"ר רשף חן:

	זה אם לוקחים אותו כדירקטור. לא כעובד שליח.

מרים אילני:

	זו עוד הקלה. לא הגענו לזה.

היו"ר רשף חן:

	מה אתה היית מציע?


נתי שילה:

	אני בכלל הייתי מציע, כל הסעיף הזה, 270(4), אם ראית איך הוא בנוי, הוא מדבר על עסקה חריגה עם בעל שליטה או עסקה חריגה שלבעל שליטה יש בה עניין אישי. ולמעשה גם העסקת קרוב משפחה, אם זה בתנאים חריגים, זה עסקה חריגה שצריך לטפל בה ולאשר אותה. ואם זה לא עסקה חריגה – אז לא צריך. אבל פה עשו מין איסור מוחלט כזה שכל העסקה של בעל שליטה, אפילו ב-2,000 שקל, אתה צריך לאשר את זה במיוחד. 

	מותר טיפה לפתוח את הרצועה. קרוב עד היום לא היה. קרוב בדרך כלל ברוב החברות שאני מכיר מאשרים את זה בוועדת ביקורת ובדירקטוריון.

היו"ר רשף חן:

	בעצם מה שעושים, מנסים להחיל כאן בחברה ציבורית נורמות שהן בעצם ציבוריות. וזה לא דומה למצב שבו, אני יודע, שר או פוליטיקאי כזה או אחר, ממנה את הבן שלו לעבוד ברשות ציבורית. וזה מצב שיש נורה אדומה מתנוססת מעליו. 

נתי שילה:

	אנחנו ערים לזה.

היו"ר רשף חן:

	אז צריך ליצור הגבלות. הגבלה שיצרו כאן – עצם המצב הזה הוא עסקה חריגה. זה החריגות שבה. החריג שבה זה שצריך איזו שהיא מידה של צירוף מקרים. די נדיר שבין שישה מיליון אזרחי מדינת ישראל בדיוק את הבן שלו הוא רוצה לשכור. וזה לא צירוף מקרים. אנחנו יודעים שזה לא צירוף מקרים.

	אז באים ואומרים: הואיל וזה לא צירוף מקרים, אם באמת אותו בן הוא האדם המתאים ביותר לתפקיד בחברה הזאת, תעבור בבקשה דרך האסיפה הכללית. 

גד סואן:

	זה כשמדובר בתפקידים גדולים. זה ברור. אבל אם הוא בעל תפקיד סתם – 

היו"ר רשף חן:

	אז אמרנו שזה כלל של DE MINIMIS, וזה הרעיון. 

קריאה:

	מאה אלף שקל, על שנתיים.

היו"ר רשף חן:

	לא. אני נותן לו פחות זה 3500 שקל לחודש.

קריאה:

	זה לשניים.

גד סואן:

	אם ללכת בכיוון שלך, שהצעת... אז לך לשכר הממוצע במשק.

היו"ר רשף חן:

	זה משמעותי.

גד סואן:

מה זה משמעותי?  6,000 שקל זה משמעותי? באמת. בוא נהיה רציניים.

היו"ר רשף חן:

7,500 שקל - - - 

גדי סואן:

	על דבר כזה לא מדובר כדבר חריג. 6,000 או 7,000 שקל לחודש זה לא דבר חריג. אם זה עד הגובה של השכר הממוצע זה לא צריך אישור. וגם כן, עדיין אז יכול לבוא לפי התקנות מי שיש לו אפילו אחוז בזה, ולהעלות את זה באסיפה.

היו"ר רשף חן:

	ההיגיון שעומד מאחורי זה – הלא שכר, בעיקרון, צריך להיות שכר ממוצע. זה ככה סטטיסטית. בעצם, מה שאתם אומרים לי אנחנו לא מקבלים את זה שעצם העסקת הקרוב היא דבר חריג. אנחנו רוצים שגם השכר יהיה חריג. שמועסק בשכר חריג.

נתי שילה:

	מעסיק את הבת שלו כפקידה ב-5,000 שקל לחודש. אני צריך להביא את זה לאישור - - 

היו"ר רשף חן:

	למה אותה דווקא? למה אותה דווקא?

נתי שילה:

	למה לא?

גד סואן:

	משום שהיא הבת שלו. מה זה משנה. 

נתי שילה:

	זה לא חברה ממשלתית. זה לא שזה נכס של הציבור. זה נכס של בעלי המניות. 


היו"ר רשף חן:

	אולי היא טובה, אולי זה דרך טובה למשוך דיבידנד בלי לשלם עליו מס. 

גד סואן:

	על החמשת אלפים שקל האלה? בשנתיים. זה מצחיק. צריך להיות רציני.

נתי שילה:

	אתה חושב שאת החמשת אלפים שקל האלה - - -

היו"ר רשף חן:

	אני רוצה שזה יהיה מאה אלף שקל בשנתיים. זה מאתיים אלף שקל בשנתיים. 

אם הולכים על ההגבלה. אה, את צודקת. את הבת ואת האישה.

נתי שילה:

	אז את אותה מזכירה בחמשת אלפים שקל לחודש, זה משכורת ממוצעת למזכירה, צריך להביא לאסיפה הכללית עם רוב מיוחד כדי לאשר את זה?

חגי טיומקין:

	זה לא רק החמשת אלפים שקל בחודש. זה יכול להיות מקרה חד פעמי שהקרוב הוא באמת יש לו איזה שהוא כישור, והוא נותן חוות דעת ספציפית, ונכון שהוא קרוב. אז אתה אומר, אני לא ארוץ לאסיפה הכללית עם כל ההוצאות והביורוקרטיה הכרוכה בזה אם אתה לא לוקח מקופת החברה סכום שאולי זה מאה אלף שקל בשנה. זה לאו דווקא לשליח. הבן השליח יכול להיות גם הבן העורך דין שלקח חוות דעת מהאב. 

מרים אלוני:

	אני חושבת שאין הבדל גדול בין בעל שליטה לבין קרוב. אין הבדל. זה אותו הדבר. אשתך והילדים שלך אותו הדבר. החזקה מוגדרת החזקה ביחד עם קרובו. ולכאורה אפשר היה להגיד שהחזקה של אפס יחד עם החזקה של בעל השליטה  - - 

היו"ר רשף חן:

	מה ההגדרה של קרוב פה, אגב?

מרים אילני:

	אח או אחות, הורה, צאצא או צאצא של בן הזוג או בן זוגו של כל אחד מאלה. 

היו"ר רשף חן:

	זאת אומרת, קרבה ראשונה פלוס קצת. גם בני זוגם.


אמיר וסרמן:

	צריך לזכור שאי אפשר לבחון בעצם התקשרות בתנאי כהונה והעסקה לפי הפרמטרים של עסקה חריגה. כי זה אף פעם לא נכנס. השאלה בעצם בהתקשרות בתנאי כהונה והעסקה זה לא רק המחיר, אלא אם היה צריך למנות את האדם הספציפי הזה. ויש דוגמאות. בעל השליטה ממנה כדירקטורית את אשתו. עכשיו, לבעל השליטה עצמו בדרך כלל יש כישורים. זאת אומרת, לא סתם הוא מחזיק במניות. מה שלא תמיד נכון – לפעמים כן ולפעמים לא – לגבי בני משפחה אחרים. זאת אומרת, מהבחינה הזאת דווקא היה צריך להחמיר לגבי קרובים. 

	מה שאנחנו הסתכלנו זה בכל זאת על הסף שיש לגבי בעל שליטה שחשבנו שהוא לא ריאלי, והעלינו אותו כלפי מעלה. בכל מקרה, אי אפשר לבחור כאן את הפרמטרים של עסקה חריגה. צריך איזה שהוא פרמטר ברור: זה יכול להיות שכר ממוצע, חצי מהשכר הממוצע  זה נתון לשיקול דעת.

היו"ר רשף חן:

	השאלה מה בעצם אנחנו מכוונים אליו. יש מטרה אחת, שנקרא לה מטרת הדה מינימיס, שלא להתעסק עם זוטי דברים. זה מטרה אחת. כך אני הבנתי את המטרה. אפשרות אחרת זה להגיד, לא. המטרה שלנו זה סבירות. אם זה עומד בפרמטר שכר סביר – אז לא להתעסק עם זה. וזה שתי מטרות שונות, שצריך להחליט ביניהן. 

מרים אילני:

	אבל אתה לא יכול לבחון סבירות אם אתה לא יודע על איזה תפקיד מדובר.

גד סואן:

	בתנאים רגילים, אם יש עשרה פקידים והוא נותן אותו שכר כמו לכל אחד מהפקידים האחרים, כל אחד מקבל חמשת אלפים והוא מקבל חמשת אלפים, אז אין טעם להחריג את זה. אבל אם אתה רוצה לקבוע איזה קריטריון  - אז לפחות השכר הממוצע במשק, שזה משהו אובייקטיבי. 

מרים אילני:

	אני לא רואה בעיה עם זה , עם השכר הממוצע במשק.

היו"ר רשף חן:

	השכר הממוצע במשק סביר בעינייך?

מרים אילני:

	לא רואה בעיה. 

היו"ר רשף חן:

	אז יכול להיות השכר הממוצע במשק.

אמיר וסרמן:

	צריך להיות פרמטר ברור. 


היו"ר רשף חן:

	אז אולי אבל נאמר אחרת. נאמר, השכר המקובל בחברה עבור תפקידים מקבילים, אך לא יותר מהשכר הממוצע במשק. כדי שלא יהיה מצב שכל הפקידות מקבלות שלושת אלפים חמש מאות, אבל הבת מקבלת שבעת אלפים חמש מאות כי זה מה שמותר. זאת אומרת, השכר המקובל בחברה בתפקידים אך לא יותר מהשכר הממוצע במשק. 

	את משתמשת בקבעו כי העלות הנה סבירה בהתחשב בהיקף העסקה, אך בכל מקרה לא יותר מזה. בואו לא ניכנס כרגע לנוסח, מה גגם שזה טיוטה, אלא נקבע את העקרונות.

קריאה:

	אולי אפשר להוריד את ההגבלה של שניים?

היו"ר רשף חן:

	לא. אי אפשר להוריד את ההגבלה של שניים. למה? אולי יש לו עשרה ילדים.

	מרים, את מסכימה אתי שאי אפשר להוריד את ההגבלה? 

מרים אילני:

	כן. לחלוטין.

היו"ר רשף חן:

	אני חושב שההגבלה של שניים נשארת.

איריס ציבולסקי:

	אפשר לדרוש שזה יהיה במשרה מלאה?

מרים אילני:

	באותו היקף.

היו"ר רשף חן:

	עלות סבירה בהתחשב בהיקף ההעסקה, אלא סבירה ומקובלת. 

איריס ציבולסקי:

	אני אתן את הדוגמה של ליאורה מרידור, נניח, שהיתה יושב ראש דירקטוריון בזק בינלאומי, ועבדה רק יום בשבוע, או חצי יום בשבוע, או שעתיים בשבוע. אז יגידו, נותנים לה רק שבעת אלפים חמש מאות שקל בחודש. 

מרים אילני:

	הבחינה שזה אדם באותו תפקיד. ולפי היקף ההעסקה של אותו אדם.

איריס ציבולסקי:

	אבל אז אני עוברת בעצם לשיטה שלהם. שהשכר הממוצע רק מגביל את ההיקף אבל לא אומר ש - - 

נתי שילה:

	לא, פר עבודה. 

מרים אילני:

	אנחנו ננסח את זה אבל זה הרעיון. אם זה לא עולה מזה, אז אנחנו ננסח.

היו"ר רשף חן:

	הנקודה של עורך דין ציבולסקי היא נכונה. נדמה לי שאם אנחנו מגדירים את זה שכר סביר ומקובל בהתחשב במקובל בחברה, או שכר סביר בהתחשב במקובל בחברה, אך לא יותר מאשר השכר הממוצע במשק עבור מישרה  מלאה. אנחנו פותרים אותה. 

מרים אילני:

	עבור מישרה באותו היקף. לא עבור מישרה מלאה. עבור מישרה באותו היקף.

היו"ר רשף חן:

	השכר הממוצע במשק.  

דוידה לחמן-מסר:

	עבור מישרה באותו היקף.

היו"ר רשף חן:

	מה זאת אומרת עבור מישרה באותו היקף?

מרים אילני:

	באותו היקף. בסדר.

היו"ר רשף חן:

	אך לא יותר מהשכר הממוצע במשק. או.קיי. הנקודה ברורה. הגבלה של שנתיים, הגבלה של שני עובדים והגבלה של השכר המקובל בחברה, אך לא יותר מהממוצע במשק. ואז לאור זה אנחנו מאשרים את התיקון.

מרים אילני:

	עוד שתי הקלות. הקלה הבאה היא קרוב של בעל שליטה שהוא דירקטור. אז אנחנו יכולים לעשות את אותה הקלה גם לבעל השליטה, אותה הקלה שאנחנו רוצים לעשות לבעל השליטה אנחנו עושים פה. שכאשר השכר הוא לא עולה על השכר הקבוע בתקנות לגבי הדח"צים, שאנחנו רואים את זה כשכר שהוא ראוי והוא לא יכול לשמש כבזיזת החברה, אז לא צריך את אישור האסיפה הכללית.

היו"ר רשף חן:

	או.קיי. וזה בנפרד בעצם מעצם המינוי שלו כדירקטור שהוא בכל מקרה באסיפה הכללית. 

מרים אילני:

	באסיפה הכללית אבל ברוב רגיל. הוא קרוב של בעל השליטה הוא גם ממונה.

היו"ר רשף חן:

	כן. כן. זאת אומרת, הוא ממנה אותו מכוח השליטה שלו, יש לו את האפשרות למנות דירקטורים. זה עוסק בשכר.

חגי טיומקין:

	סליחה על השאלה האפיקורסית, למה אנחנו דנים? סעיף 284 בכלל לא דורש אישור ועדת חוקה.

היו"ר רשף חן:

	יכול להיות. הנקודה היא שזה רוכב על התיקון לחוק. אנחנו אמרנו שלא נתקן את החוק אם לא נדע מה כתוב בתקנות.

מרים אילני:

	אבל אני אענה לך על השאלה. יש סעיף סל בסוף החוק שאומר שאת כל התקנות לפי חוק החברות צריכות אישור ועדת חוקה.


חגי טיומקין:

	נכון. אבל פה יש לך סעיף ספציפי, 284, אומר, בפרק זה מספיק השר באישור הרשות.

מרים אילני:

	מה פתאום?

חגי טיומקין:

	תסתכלי, מה פתאום.

מרים אילני:

	אבל יש לך סעיף כללי בסוף.


חגי טיומקין:

	אבל אנחנו יודעים מה ההבדל בין כללי לספציפי. אין לי בעיה. גם הועדה תאשר. אבל זה בדיוק החוק.

היו"ר רשף חן:

	עורך דין טיומקין, הנקודה היא שהתקנות כאן מגיעות בגלל שמובא לכאן התיקון לחוק. ואני אמרתי, אני רוצה לאור הערות שהיו פה, לדעת מה כתוב בתקנות ושנתקן את החוק. זו הסיבה שזה פה.

חגי טיומקין:

	עובדה שאחרי כן הרשות יכולה. אין בעיה. השר יכול לשנות. 

היו"ר רשף חן:

	אין בעיה. אני סומך על עצמי ש....

מרים אילני:

	תקנות לפי חוק זה טעונות אישור של וועדת החוקה.

היו"ר רשף חן:

	לא משנה, רבותיי. מרים , סליחה. אני לא רוצה לבזבז על זה זמן. אנחנו לא כאן כדי לאשר את התקנות אלא רק כדי לדעת מה הן אומרות.  

	העקרונות ברורים לגבי התקנות האלה? סעיף 3 קראנו. מה קורה בסעיף 4|?

מרים אילני:

	סעיף (4) בעצם בא וקובע שכאשר ההתקשרות היא בקשר לתנאי הביטוח, כי תנאי העסקת עובד זה גם תנאי הביטוח, ותנאי הביטוח זהים לתנאי הביטוח של יתר נושאי המישרה בחברה, אז אנחנו גם לא נצטרך את האישור. ואת הנקודה הזאת אנחנו מציעים גם לגבי בעל שליטה.

היו"ר רשף חן:

	בסדר גמור. התקנות האלה לגבי מה שאמרנו כאן  לי נראות.

מרים אילני:

	הן יבואו לאישור הוועדה.

היו"ר רשף חן:

	אגב, מתי? 


מרים אילני:

	אחרי שהחוק הזה יצא.

היו"ר רשף חן:

	אחרי שהחוק הזה יעבור מה? קריאה שנייה, שלישית? שאתם בעצם לא יכולים לפרסם את התקנות. למה לא לפרסם אותן ולומר שהן נכנסות לתוקף כאשר.... זה מסובך מדי?

מרים אילני:

	אני חושבת שאין אפשרות כזאת. 

היו"ר רשף חן:

	בסדר.

 מרים אילני:

לפרסם אותן לפני שהחוק מתוקן? אי אפשר.

חגי טיומקין:

	לא. לא. אי אפשר.

היו"ר רשף חן:

	לפרוטוקול, ולאור הערתו של עורך דין טיומקין, הוועדה רושמת בפניה את ההתחייבות של משרד המשפטים להביא את התקנות האלה מיד לאחר התיקון לחוק, ולאור ההתחייבות הזאת מאושר התיקון לסעיף 270(4), שבו מוסיפים את המילים "או עם קרובו".

הנושא הבא על סדר היום.

מרים אילני:

	הנושא הבא זה גם כן ספיח מהישיבה הקודמת. וזה הנוסח של הסעיף שגם במיזוגים, לאור הצעת החוק הפרטית של מיכאל איתן,כפי שסוכם בישיבה הקודמת, הבאנו נוסח שאנחנו מציעים אותו.

	מה שהוועדה הציעה זה בסעיף 320 לחוק. 

	"מיזוג טעון את אישורה של האסיפה הכללית בכל אחת מהחברות המתמזגות". דיברנו בישיבה הקודמת שיש מקרים שבהם אין צורך באישור האסיפה הכללית בחברה הקולטת, משום שבעסקה אין בעצם שינוי מבני. כל שהחברה עושה זה רוכשת נכס. ובסיטואציה שבה היא רוכשת נכס אנחנו אומרים, אנחנו לא צריכים את האישור של החברה הקולטת, למעט מקרים שכתבנו אותם פה, שאני אקריא את זה ואחרי זה אני אסביר.

מיזוג לא יהא טעון אישור האסיפה הכללית בחברה הקולטת כאמור בסעיף קטן (א) אם התקיימו כל אלה: 

(1) המיזוג אינו כרוך בשינוי התזכיר או התקנון של החברה הקולטת.
(2) החברה הקולטת אינה מקצה במסגרת המיזוג למעלה מ-20% מזכויות ההצבעה בחברה, וכתוצאה מההקצאה לא יהפוך אדם לבעל שליטה בחברה הקולטת כהגדרתו בסעיף 268. לעניין זה, יראו ניירות ערך הניתנים להמרה או למימוש למניות ... .למחזיק או שיוקצו לו במסגרת המיזוג כאילו הומרו או מומשו.
(3) לא מתקיימות הנסיבות המחייבות אסיפה כללית לפי סעיפים קטנים (ג) ו-(ד).

זה בעצם עיסקאות עם בעלי עניין. זה הסעיף שדנו בו, שמחזיק גם בקולטת וגם ביעד, ועשוי 
להיווצר מצב שבו בעל השליטה רוכש נכס שלו עצמו. ואז אנחנו צריכים את האישור של האסיפה הכללית בחברה הקולטת. כיוון שיש עיסקאות של בעלי עניין.

היו"ר רשף חן:

ברור. 

מוריה הופטמן:

	מה שהופיע ב-320 בהצעת החוק המקורית, כל הסיפור הזה של חברה שמחזיקה שמחזיקה באחרת וכולי – 

היו"ר רשף חן:

	בואי נסתכל, איזה סעיף זה?

מרים אילני:

	אנחנו לא חוזרים לישיבה הקודמת.

מוריה הופטמן:

	אבל זה רק תוספת בתוך 320.

היו"ר רשף חן:

	מה שסוכם בישיבה הקודמת סוכם. 

מרים אילני:

            פשוט ההצעה הפרטית שילבה את זה בסעיף 312 והוועדה הציעה, ובצדק, לשלב את זה ב-320.

חגי טיומקין:

	סליחה, מרים, לגבי 320 (א)(1) זה פשוט נראה לי מיותר. שהמיזוג לא יהיה טעון אישורה של האסיפה הכללית בחברת היעד, אם חברת היעד נמצאת בשליטתה ובבעלותה המלאה של החברה הקולטת. למה צריך את זה? מה זה אסיפה כללית של חברת היעד בתרכובת הזאת,  זה הדירקטוריון של החברה האמא.

מוריה הופטמן:

	זה נכון, אבל זה מעשים שקרו במציאות ונדרשנו להם.

מרים אילני:

	אני פותרת לך את השאלה מראש. למה לך ?

היו"ר רשף חן:

	אתה מסכים עם הנורמה שקבועה כאן? אתה אומר שזה מיותר – זה לא מזיק. 

חגי טיומקין:

	לא. אני אומר מה זה האסיפה הכללית של חברת היעד בנסיבות האלה? זה הדירקטוריון של החברה הקולטת. 

מרים אילני:

	לא, הוא צודק שההחלטה תתקבל. אנחנו מוותרים פה על העניין הפורמלי.

היו"ר רשף חן:

	בקיצור, לא צריך לעשות פרוטוקול שאומר: האסיפה הכללית של החברה. כי זה באמת מצחיק. אתה עושה תהליך שהוא פורמליסטי לגמרי. בסדר. יש איזה שהן הערות לתיקון הזה?

חגי טיומקין:

	לזה לא. מהישיבה הקודמת יש עוד כמה דברים שאמרנו שאנחנו נטפל בהם. ויש גם ישיבה - - 

מרים אילני:

	נכון. מיזוג בינלאומי.

היו"ר רשף חן:

	כן. נכון . על מיזוג בינלאומי. וסיכמתם ביניכם ותחזרו לוועדה.

מרים אילני:

	בינתיים רק הדברים המוסכמים.

היו"ר רשף חן:

	אז בעצם עד איפה הגענו בהצעה שלנו? 

	טוב. ההצעה הזאת מאושרת. א (2) מה שכתוב כאן מאושר.


מרים אילני:

	עכשיו אנחנו בהצעת רכש מלאה. 

היו"ר רשף חן:

	הצעת רכש מלאה, סעיף 64 להצעה.

מרים אילני:

	נכון. בישיבה הקודמת דיברנו על הצעת רכש מיוחדת, ואמרנו שיש סיטואציות שבהן אין בעל שליטה בחברה ואדם רוצה להגיע להיות בעל דבוקת שליטה בחברה, או לעבור את הארבעים וחמישה אחוז, הוא צריך לתת הצעת רכש מיוחדת. היום אנחנו מדברים על מקרה שבו אדם יכול להגיע עד להחזקה של תשעים אחוז בחברה, כאשר הוא רוצה לעבור את ההחזקה של התשעים אחוז, הוא צריך לפי החוק לעשות הצעת רכש מלאה, ולרכוש מכל בעלי המניות הנותרים את ההחזקות שלהם. 

	ההנחה של המחוקק היא שכאשר ציבור בעלי מניות הופך למיעוט קטן ביותר הזכויות של ונפגמות, בעיקר כאשר יש חשש שהמניות יימחקו מהמסחר, ואז בעצם הוא לא יוכל יותר לסחור בבורסה. ולכן המחוקק קבע שכאשר אדם רוצה לעבור את הרף של התשעים אחוז הוא צריך לעשות הצעת רכש מלאה לכלל בעלי המניות, ורק אם אין מתנגדים בשיעור של חמישה אחוז, רק אז הצעת הרכש המלאה תתקיים, ויש לו יכולת לכפות על כל בעלי המניות האחרים החזקה עד למאה אחוז. 

זאת אומרת, אין מצב שבו בעל מניות בחברה ציבורית נסחרת יכול להחזיק מעל תשעים אחוז, או מעל תשעים וחמישה אחוז. אם הוא עבר את התשעים וחמישה אחוז יש לו מאה אחוז. או שהוא לא יכול לעבור את התשעים. הוא לא יכול להיות תשעים ושתיים, תשעים ושלוש. בטווח הזה הוא לא יכול להיות כדי שלא יווצר מצב שיש מיעוט של בעלי מניות בחברה ציבורית, מתחת לעשרה אחוז.

היו"ר רשף חן:

	מתחת לעשרה אחוז. זאת אומרת, הוא יכול שיהיה לו תשעים אחוז או מאה אחוז. או.קיי. זה המצב החוקי הקיים.

מרים אילני:

	זה המצב החוקי הקיים.

היו"ר רשף חן:

	מה התיקון?

מרים אילני:

	התיקון בא ואומר: מה שהיה שהמצב החוקי לפני חוק החברות היתה אפשרות כן להחזיק מעל תשעים אחוז. יש היום חברות שמחזיקות תשעים ושניים אחוזים. לפני חוק החברות זה היה אסור לפי תקנה 14 לחוק ניירות ערך, אבל לפני התקנה הזו היתה אפשרות להחזיק תשעים ושנים אחוז. ואז נוצר מצב לכאורה - - -

היו"ר רשף חן:

	סעיף ב הקיים אומר – 

מרים אילני:

	"החזיק אדם מניות בשיעור הגבוה בשיעור.... לא .... מניות נוספות". אבל אנחנו באנו ואמרנו, אבל אם הוא בכל זאת רוצה להגיע למאה אחוז?

איריס ציבולסקי:

	אולי אני אסביר כמה מילים על המצב הקודם. היתה בעיה. הנוסח של התקנות אמר שאסור לך לקנות אלא אם נענו לך לפחות חמישה אחוז. אבל לא היתה רכישה כפויה. רכישה כפויה אמרה שמותר לך לעשות רכישה כפויה רק אם לפחות תשעים אחוז מהניצעים הסכימו.

היו"ר רשף חן:

	זה חמישה אחוז מול תשעה אחוז. נכון?

איריס ציבולסקי:

	בדיוק. אז בעצם כל מי שהגיע לבין תשעים וחמש לתשעים ותשע היה מחויב לקנות את המניות, נניח את החמישה וחצי שהסכימו, אבל לא היה יכול לעשות רכישה כפויה על השאר, על הארבעה וחצי הנוספים. והוא נשאר למעשה תקוע עד היום עם המניות האלה. ויש די הרבה חברות, ואנחנו רוצים לאפשר להם - - 

חגי טיומקין:

	לכפות. 

מרים אילני:

	ההצעה באה ואומרת: ההתחלה חסרה כאן – "על אף האמור בסעיף קטן ב" כי סעיף קטן ב כמו שאתה הקראת בא ואומר: 

"החזיק אדם במניות בשיעור הגבוה משיעור של תשעים אחוזים מכלל מניות החברה, לא ירכוש מניות נוספות כל עוד הוא מחזיק מניות בשיעור האמור".

הוא תקוע. והוא לא יכול לא לפה ולא לשם.  נשאר נניח עם תשעים ושניים אחוזים וזהו. והוא רוצה לעשות הצעת רכש מלאה. אז אנחנו פה רוצים לתקן ולכתוב:

"על אף האמור בסעיף (ב), החזיק אדם ביום ...... 1 בפברואר 2000 מניות בשיעור כאמור בסעיף קטן (ב) לפי הדין שחל ערב היום האמור, לא ירכוש מניות נוספות אלא בדרך של הצעת
רכש מלאה אשר התקבלה על ידי הניצעים באופן ששיעור הניצעים שלא נענו להצעה מהווה פחות ממחצית מהון המניות המונפק שלגיהן הוצעה ההצעה" 

כי היום זה כתוב פחות מחמישה אחוז, כשחמישה אחוז זה מחצית מעשרה אחוז. אותו דבר עשינו כאן, שזה מחצית מהניצעים...

"או מההון המונפק מסוג המניות שלגביהן הוצעה ההצעה; התקלה הצעת רכש מלאה כאמור בסעיף קטן זה, יעברו כלל המניות שביקש המציע לרכוש לבעלותו והרישומים של הבעלויות במניות ישונו בהתאם לכך".

זה בעצם ההסדר שקיים היום לגבי מי שרוצה לעלות מתשעים למאה. יהיה אותו דבר לגבי מי שמחזיק תשעים ושתיים ורוצה להעלות למאה.

היו"ר רשף חן:

	ברור. 

מרים אילני:

	יש לקונה בחוק בעניין הזה. והאמת היא, שכבר היום פועלים לפי זה בדרך חלקית. 

איריס ציבולסקי:

	הוא צריך למכור הכל. 

מרים אילני:

	זו תוצאה לא הגיונית אם הוא עשה את המהלך בדרך מותרת. 

היו"ר רשף חן:

	בסדר. זה ברור. איפה הפרוצדורה של הצעת רכש מלאה ?

מרים אילני:

	בסעיף 337. מובא פה. 

(1) התקבלה הצעת רכש מלאה על ידי הניצעים, באופן ששיעור ההחזקות של הניצעים שלא  נענו להצעה מהווה פחות מחמישה אחוזים מהון המניות המונפק או מההון המונפק מסוג המניות שלגביהן הוצעה ההצעה, יעברו כלל המניות שביקש המציע לרכוש לבעלותו והרישומים של הבעלויות במניות ישונו בהתאם".

היו"ר רשף חן:

ובגלל זה ב-(ג) אתם לא יכולים להשתמש במנגנון הזה, כי הוא מדבר על חמישה אחוז.

מרים אילני:

	נכון. אבל השתמשנו באותו רעיון שזה חמישים אחוז מעשרה אחוז.

היו"ר רשף חן:

	למה לא ב-337, במקום לדבר על חמישה אחוז לגבי החצי מהניצעים?

איריס ציבולסקי:

	כי חבל לתקן את הסעיף שהוא בסדר על מקרה שהוא מקרה קצה.


היו"ר רשף חן:

	בסדר. קיבלתי.

איריס ציבולסקי:
	
	יש לנו עוד הערה לסעיף 336. אנחנו חושבים שיש לקונה וזה בחברה ציבורית שהיא לא נסחרת. 

חגי טיומקין:

	היא לא חייבת להימחק. היא לא נסחרת.

איריס ציבולסקי:

	נכון. היא לא חייבת להימחק.

גד סואן:

	מה זאת אומרת לא נסחרת?

איריס ציבולסקי:

	יש חברות שהנפיקו לציבור ולא נרשמו למסחר. נניח פרוסיד לדוגמה. אבל יש גם הרבה חברות שהיו רשומות למסחר.

היו"ר רשף חן:

	רגע, רגע. מה זאת אומרת חברות ציבוריות ולא נרשמו למסחר?

איריס ציבולסקי:

	אפשר גם להנפיק לציבור ולא לרשום למסחר. לדוגמה, קרנות הון סיכון. כל מי שמציע ליותר משלושים וחמישה איש, חייב לעשות את זה על פי תשקיף. חברה שהציעה על פי תשקיף והמניות מוחזקות בידי ציבור היא חברה ציבורית. יש לדוגמה עמותה של יוצאי חיל האוויר, קוראים לה כנפי זהב. הם החליטו להנפיק לכל יוצאי חיל האוויר אפשרות להשקיע בקרן הון סיכון שמנהלים אותה יוצאי חיל האוויר, ולא רשמו אותה למסחר. כי הם רוצים שכל היחידות יוחזקו על ידי עמותת יוצאי חיל האוויר. 

היו"ר רשף חן:

	רגע, אבל אין סעיף שאומר שהנפקה של חברה ציבורית תהיה בדרך של תשקיף רק?

אמיר וסרמן:

	מעבר לתשקיף....


היו"ר רשף חן:

	תשקיף אני חייב רישום בבורסה אני לא חייב.  שאלה שמעניינת אותי, ולכן אני מרשה לעצמי לסטות רגע. כאשר אני מנפיק מניות לבעלי מניות קיימים שלי. יש לי ארבעים בעלי מניות, ובמסגרת הסכמה כזו או אחרת, אני חייב תשקיף?

דוידה לחמן-מסר:

	התשובה כיום כן. 

היו"ר רשף חן:

	זה לא מוזר קצת? לא צריך לתקן את זה?

איריס ציבולסקי:

	יש לנו פטור בחוק ניירות ערך שאומרים שאם היקף ההקצאה הוא עד אחוז מסוים והסכום שלה הוא עד נדמה לי שזה חמש עשרה מיליון שקל לא צריך תשקיף.

היו"ר רשף חן:

	אני מציע להם המון כסף, סכום עצום. כולם בעלי המניות שלי. עדיין צריך תשקיף?

מרים אילני:

	זה עדיין החלטת השקעה. כי העובדה שאני מחזיק איקס זה לא אומר שאני רוצה להחזיק Y במחיר שהוא לא המחיר הנכון. עכשיו, השאלה שלך היא נכונה לחברה שהיא תאגיד מדווח ממילא, ואתה אומר, היא יוצאת בתשקיף חדש. 

היו"ר רשף חן:

	יכול להיות שיש לי סעיף ואני בא לממש אותו, וכדי לממש אותו אני צריך לעשות תשקיף.

איריס ציבולסקי:

	אז יש לנו פטור גם על זה. אני לא יודעת אם כבר הכנסנו אותו או לא. הרעיון הוא שמקרה כזה שכולם השקיעו ויש להם סעיף של אנטי דילול, גם לא יהיה צריך תשקיף. 


היו"ר רשף חן:

	יש פטור כזה?

איריס ציבולסקי:

	אנחנו עובדים עליו עכשיו. 

נתי שילה:

	עוד לא תוקן. 

היו"ר רשף חן:

	זה בחברה ציבורית?

מרים אילני:

	לכאורה, בכל מקרה שתאגיד מדווח , כשחברה יוצאת להנפיק ניירות ערך חדשים, היא צריכה תשקיף. כמו שאדם רוכש וקונה בשוק המשני גם אדם חדש על סמך.....

היו"ר רשף חן:

	אני חייב על פי הסכם אתו להנפיק לו את המניות.

מרים אילני:

	זה היא אומרת שיש פטור. 

היו"ר רשף חן:

	חזרה לעניין שלנו. סליחה. סגור סוגריים. חוזרים לנושא אחרי אתנחתא. 

איריס ציבולסקי:

	היום בחברה שנניח נמחקה ממסחר או אף פעם לא נרשמה למסחר, והיא חברה ציבורית, אין אפשרות לרכוש את כל המניות. כי היא לא נחשבת חברה פרטית לצורך סעיף 341, שזה סמכות לרכוש מניות של בעלי מניות מתאגידים בחברה פרטית, והיא גם לא נכנסת ל-336 כי זאת לא חברה ציבורית שרשומה למסחר בבורסה.

	עכשיו, אנחנו התלבטנו איזה מנגנון יותר נכון. ואנחנו חושבים שבחברה כזאת, בגלל שהיא חברה מפוזרת ומאוד קשה להגיע לכל בעלי המניות - - 

היו"ר רשף חן:

	בקיצור, להוריד את הסייג שהיא רשומה בבורסה. אם היא ציבורית היא צריכה את לסעיף הזה. אם היא פרטית, יחול המנגנון של פרטית.

איריס ציבולסקי:

	נכון. 

מרים אילני:

	.... שהמניה שלהם נסחרת בבורסה, ובאים ואומרים: ברגע שבעל השליטה יעלה מעבר לתשעים אחוז אתה בסיכון שהמניה הזו כבר לא תהיה נסחרת בבורסה, ולכן אני כופה על בעל השליטה לרכוש....יש חשש שאתה יורד מסף מסוים של החזקות הציבור היא תימחק. אם בעל השליטה יעלה על מעבר לסך מסוים לפי תקנון הבורסה.


היו"ר רשף חן:

	לפי תקנון הבורסה, אם אני יורד מתחת לעשרה אחוז....

מרים אילני:

	זה שבעה וחצי. 

איריס ציבולסקי:

	שבעה וחצי, וזה גם תלוי בהיקף. זאת אומרת, אם זו חברה ממש גדולה אז פחות משבעה וחצי.

אמיר וסרמן:

	יש כמה דרישות.

מרים אילני:

	מה הבעיה? שאין התאמה בין הדרישות האלה ובין הסעיף. זאת הבעיה בעצם. אין התאמה בין הדרישות של תקנון הבורסה לבין הסעיף הזה מבחינת ההגנה על ציבור בעלי המניות, שעשוי להיפגע מזה שהמניה שלו כבר לא תהיה נסחרת לאור השינוי בהחזקות.

היו"ר רשף חן:

	מה הרציו של המנגנון?  אומרת מרים שהרציו של המנגנון זה הפגיעה בכך שהמניות שלך יפסיקו להיות נסחרות בבורסה. זה הרציו? או שיש איזה שהוא רציו אחר.

איריס ציבולסקי:

	אני חושבת, זה מה שכתוב בהצעת החוק. אבל יכול להיות מצב, נניח, שבעל השליטה מחזיק תשעים אחוז, ויש עוד בעל מניות שמחזיק שמונה אחוז. והיו לנו מקרים כאלה. טמפו לדעתי. יש שם שני בעלי מניות. ביחד הם מחזיקים תשעים ושמונה אחוז. יש בחברה הזאת ציבור? יש מסחר? מה פתאום. אין שום דבר. אין שם אף עיסקה כי בסך הכל יש שני אחוז בציבור. זאת אומרת, 

נתי שילה:

	היא נסחרת. 

איריס ציבולסקי:

	היא נסחרת, אבל אין פעילות. 

היו"ר רשף חן:

	מה המנגנון במצב הזה בחברה פרטית? 


איריס ציבולסקי:

	בחברה פרטית אומרים שמונים אחוז. אם שמונים אחוז הסכימו אז אתה יכול לכפות על האחרים.

היו"ר רשף חן:

	שמונים אחוז מהניצעים. 

איריס ציבולסקי:

	אין שם הגבלה על זה שאסור לך לעלות מעל תשעים אחוז בחברה פרטית.

היו"ר רשף חן:

	זה מעין חיוב שמחייב אותך לקנות. 

איריס ציבולסקי:

	נכון. בחברה פרטית אתה יכול לאסוף עד שהגעת למאה אחוז. אבל בחברה ציבורית זה כמעט בלתי אפשרי לאסוף את כולם.

היו"ר רשף חן:

	חברה לא נסחרת. ירידה מתחת לשלושים וחמישה בעלי מניות?

איריס ציבולסקי:

	כן. יש לנו עוד כללים שאם יש יותר משלושים וחמישה אבל מחזיקים פחות מאחוז, נדמה לי, מהמניות, אז היא גם - - 

אמיר וסרמן:

	זה לא הופך אותה מציבורית לפרטית אם היא מפסיקה את חובת הדיווח. זה הוראות שלנו. 

היו"ר רשף חן:

	חברה שהנפיקה לארבעים, אבל במשך הזמן הארבעים האלה צומצמו לעשרה. 

איריס ציבולסקי:

	היא כבר לא ציבורית.

היו"ר רשף חן:

	היא כבר לא ציבורית. היא נכנסת לפרטית? זאת אומרת, זה לשני הכיוונים המעבר הזה.


מרים אילני:

	השאלה שהתלבטתי בה: כשיש ציבור מפוזר אבל המניה לא נסחרת, עדיין יש פגיעה אם בעל מניית השליטה יעלה לרף של תשעים אחוז.  הרשות סבורה שיש פגיעה בבעל מניות כאלה גם כשהמניה לא נסחרת. יש עדיין פיזור מסוים ויש עדיין אפשרות לעסקאות בבורסה כשיש ציבור. וכאן, כבר אין לך גם את זה. אני אביא רק מקרים שבהם עצם ההחזקה של מעל לחמישה אחוז מקנה לך זכויות מסוימות לפי חוק החברות הממשלתיות - - -

היו"ר רשף חן:

	אבל יש פה איזה קטצ'. בוא נניח שיש חברה לא גדולה שרוצה להנפיק חמישה אחוז מהמניות שלה להמון אנשים. היא פשוט לא יכולה. לא בבורסה. רוצה למכור. מצאה מאה אנשים שרוצים לקנות חמישה אחוז מהחברה. בעצם יוצרים מצב שזה בלתי אפשרי. היא לא פרטית, היא ציבורית. אמנם היא לא נסחרת בבורסה

איריס ציבולסקי:

	היא חייבת בתשקיף?

היו"ר רשף חן:

	אין לה ברירה. התשובה היא כן. אבל היא לא נסחרת בבורסה.  זה לא יהיה אפשרי.

אמיר וסרמן:

	להפך. זה יאפשר לחברה כזאת אם יום אחד היא תרצה להיות חברה ציבורית - - -

דוידה לחמן-מסר:

	לא, כי היא צריכה לרדת לפחות לתשעים. 

קריאה:

	אבל היא לא נסחר. הוא אומר שהיא לא נסחרת.

היו"ר רשף חן:

	מה שאני אומר, שאנחנו מחילים את האיסור של החזקה של יותר מתשעים אחוז לא רק חברות שנסחרות בבורסה אלא על חברה ציבורית באשר היא, כולל למשל איגוד הטייסים האלה. למה?

איריס ציבולסקי:

	אז אני אגיד לך מה מטריד אותנו - - -אולי אפשר למצוא פתרון אחר. הבעיה שלנו היא בחברות שהיו רשומות למסחר - - 

היו"ר רשף חן:

	בדיוק רציתי להציע שבמקום למחוק את זה בכלל נכתב "רשומות או שהיו רשומות". 


איריס ציבולסקי:

	כי שם באמת הבעיה. אלה שמראש - - -

מרים אילני:

	נכון.

נתן שילה:

	מה שם הבעיה?

איריס ציבולסקי:

	עדיין צריך למצוא איזה שהוא הסדר גם לכאלה שהן ציבוריות ולא היו רשומות. 

מרים אילני:

	הם יהיו לפי חברה פרטית.

איריס ציבולסקי:

	בסדר.

היו"ר רשף חן:

	אבל אז צריך להוסיף סעיף.

מרים אילני:

	נכון.

היו"ר רשף חן:

	בסדר.  אז מה שאנחנו מסכמים בעניין הזה  הוא כך: סעיף 336 יתוקן. יהיה כתוב : "הרשומות או שהיו רשומות למסחר בבורסה".

מרים אילני:

	וב-341 "של חברה פרטית או חברה ציבורית שמניותיה לא רשומות ולא היו רשומות למסחר בבורסה".

היו"ר רשף חן:

	נדמה לי שרשומות הן גם היו רשומות. לא רשומות ולא היו רשומות.


חגי טיומקין:

	אגב, הרציונל בשני הסעיפים הוא הפוך לגמרי. 336 בא להגן על הציבור. 341 בא להגן על זה שמישהו עם כמה מניות לא יחזיק במקום הכואב אם תשעים אחוז, שמונים אחוז, יסכימו למכור את כל המניות שלהם.

מרים אילני:

	ההגנה היא דווקא על בעל השליטה. הוא יכול להגיע לשליטה מלאה. זה נכון שצריך הסדר לחברה ציבורית שמעולם לא היתה רשומה למסחר כי יש לקונה בחוק בעניין הזה.

חגי טיומקין:

	בסדר. אבל אין שם בעיה. כי זה לא מעניין אם הוא עולה מעל תשעים או שהוא - - -

מרים אילני:

	אין פה פגיעה. נכון. כי היא לא היתה נסחרת אף פעם.

חגי טיומקין:

	להפך, הוא רק - - -

היו"ר רשף חן:

	אני בכל זאת רוצה להתעכב על זה עוד רקע אחד. מה הרציו של סעיף 341?

חגי טיומקין:

	341 בא ואומר: אנחנו הקמנו חברה. עכשיו בא מישהו מבחוץ ורוצה לקנות את כל המניות של החברה. מאה אחוז מניות. אם שמונים אחוז מסכימים, אז אתם העשרים לא תחזיקו אותנו במקום כואב ותסחטו אותנו, ותתנגדו. או מספר אחר אם נחליט בתקנון על מספר אחר. הסעיף הזה בא להגיד שלרוב מכריע וגדול יש אפשרות לאכוף על המיעוט. זה לטובת הרוב. זה זכות אבל לטובת הרוב.

מרים אילני:

	נכון.

	זה גם כן זכות לטובת הרוב. גם על בעל השליטה שיכול להגיע למאה בכפייה.

חגי טיומקין:

	נכון, אבל גם על המיעוט ש - - 

מרים אילני:

	נכון. נכון.


היו"ר רשף חן:

	רגע, זה בכלל סיטואציות אחרות. אם אני מבין נכון. סעיף 336 עוסק בקנייה בתוך החברה. שבעל החברה רוצה לקנות החוצה את המיעוט. סעיף 341 בכלל עוסק לא באותה סיטואציה, אבל גם באותה סיטואציה. 

חגי טיומקין:

	הוא גם יכול.

איריס ציבולסקי:

	יש להם מכנה משותף. 

חגי טיומקין:

	זה יכול להיות צד ג' וזה יכול להיות בעל השליטה. זה לא משנה. 

איריס ציבולסקי:

	זה יכול גם לבוא.. היתה לנו הצעה כזאת שמישהו אמר אני מחזיק אפס מניות, אני רוצה לקנות מאה אחוז. בקשה תיענו לי. אבל הוא אמר, אם אני לא אגיע לתשעים וחמש - - -

היו"ר רשף חן:

	זה המקרה הקלאסי של 341. אבל אם אני כבר בעל שבעים, שמונים אחוז מהמניות? ואני פונה לעשרים הנותרים? צריך ששמונים אחוז מאלה יסכימו. דעתי לא נחשבת בכלל.

קריאות:

	נכון. נכון.

היו"ר רשף חן:

	זאת אומרת, הדגל הוא רק על עשרים אחוז מהניצעים.

דוידה לחמן-מסר:

	רק דבר אחד, סליחה. זה משנה. היפה במבנה הזה, השאלות הקשות שבמבנה הזה, הוא שבעצם הוא מחזיק רוב. הוא רכש רוב בחברה ציבורית. על ידי שהוא רוכש עכשיו את המיעוט הוא הופך להיות חברה פרטית. ולמעשה, המעמד של המיעוט הוא רכש את זה בזחילה. אמרנו שמארבעים וחמש עד תשעים אפשר לרכוש בזחילה.

היו"ר רשף חן:

	רגע, דידי, אני רוצה לעדכן אותך מה עשינו. כי את עדיין בהצעה, ואני רוצה שתדעי איפה אנחנו נמצאים. 

	לגבי חברה ציבורית נסחרת, או שאי פעם נסחרה בבורסה קיבלנו את התיקון. אין ויכוח.

דוידה לחמן-מסר:

	מאה אחוז.  עכשיו לגבי חברה פרטית.

היו"ר רשף חן:

	לא לגבי חברה פרטית. לגבי חברה פרטית ההסדר הקיים קיים.

דוידה לחמן-מסר:

	היא נשארת בדיוק כמו מאז ימי המנדט.

היו"ר רשף חן:

	יש ציפור נדירה, שזה חברה שהיא ציבורית מבחינת מספר בעלי המניות שלה, אבל היא מעולם לא נסחרה בבורסה. 

דוידה לחמן-מסר:

	מי העלה את הנושא הזה? הרשות לניירות ערך?

היו"ר רשף חן:

	הרשות לניירות ערך. 

דוידה לחמן-מסר:

	אני רוצה להסביר.

היו"ר רשף חן:

	הרעיון הוא להחיל על חברה כזאת את הכללים שכלים על חברה פרטית. כי באה הרשות לניירות ערך ואומרת, הציפור הנדירה הזאת, לא חל עליה שום כלל. לא ברור לנו איפה אנחנו נמצאים. אז או שנחיל עליה את הכלל של חברה ציבורית נסחרת או שנחיל עליה את הכלל של חברה פרטית. 

דוידה לחמן-מסר:

	חל עליה הכלל של חברה פרטית.  זו חברה שמעולם לא הציעה ניירות ערך - - -

מרים אילני:

	זה ההבחנה שאנחנו רוצים להציע.

היו"ר רשף חן:

	אנחנו בהסכמה.

מרים אילני:

	לא. אם היא נסחרת או לא נסחרת. 

היו"ר רשף חן:

	דידי, מה שאת אומרת זה הדבר הנכון וההגיוני. זו גם היתה המסקנה נדמה לי של כל מי שישב כאן סביב השולחן. קבענו לכן שחברה שהיא ציבורית נסחרת או ציבורית שאי פעם נסחרה, כלומר, אנשים קנו מניות בבורסה, חל עליה הכלל של החברה הציבורית. ולגבי החברה הציבורית שמעולם לא נסחרה, שבעצם היא יותר חברה פרטית מחברה ציבורית במהות שלה, יחול הכלל של סעיף 341, ולכן עושים תיקון גם בסעיף 341(א), ויהיה כתוב שם - - -

קריאה:

	אבל היא חברה פרטית....

היו"ר רשף חן:

	היא לא חברה פרטית. יש לה ארבעים בעלי מניות.

דוידה לחמן-מסר:

	אבל היא חברה פרטית, כי חוק החברות לא מדבר על מספר בעלי המניות. סליחה. מרים. אני מצטערת. חברה פרטית יכולה להיות חברה עם מאה בעלי מניות, עם ארבעים אלף בעלי מניות. 

איריס ציבולסקי:

	אנחנו מדברים על חברה שהציעה על פי תשקיף ומניותיה נמצאות בידי הציבור. 

דוידה לחמן-מסר:

	ולמה אז את לא מחילה? 

איריס ציבולסקי:

	אני מחילה את 346.

היו"ר רשף חן:

	כנראה אצלי יש איזו שהיא לקונה מאוד יסודית. מה עושה חברה לחברה ציבורית?

דוידה לחמן-מסר:

	זאת שאלה יפה. אני רציתי להגיד לך בהגינות רבה, יש לנו פה בעיה. אנחנו הלכנו במשך שנים – אני אשים את הבעיה על השולחן ואני אגיד אותה – היא מתעוררת כאן בשוליים. אנחנו הלכנו, הרשות לניירות ערך ואנחנו יד ביד שנים בדרך שאומרת: רק נייר שהציעה ניירות ותראה את ההגדרות. ההגדרה היום היא מאוד לקונית, והיא מעוררת הרבה מאוד בעיות. אין לי בעיה להרים את זה להנחתה אם מישהו ירצה להגיד שזה לא – אז זה לא. היא מעוררת הרבה מאוד בעיות, כי היא מדברת רק על חברה שהציעה ניירות על פי תשקיף ומניותיה נסחרות בבורסה.

היו"ר רשף חן:

	"או". חברה שמניותיה רשומות למסחר בבורסה או שהוצעו לציבור על פי תשקיף.

איריס ציבולסקי:

	ונמצאו בידי הציבור. 

היו"ר רשף חן:

	איזה חברה חייבת להציע על פי תשקיף?

איריס ציבולסקי:

	זאת שהציעה לציבור.

היו"ר רשף חן:

	כמה?

חגי טיומקין:

	שלושים ואחד. 

מרים אילני:

	שלושים וחמישה.

היו"ר רשף חן:

	רגע, אבל מי שהציע יותר משלושים וחמש במכה אחת - - -

דוידה לחמן-מסר:

	יש בעיה אחרת. הבעיה האחרת זה הבעיה האמיתית. הבעיה האמיתית שעליה מדברים עכשיו היא של תנובה. יש חברות רבות שיש להן מספר רב של בעלי מניות כתוצאה ממצב כזה או אחר - - 

היו"ר רשף חן:

	חברות ישנות. לא חל עליהן החובה של להוציא תשקיף, ויש להן הרבה בעלי מניות.

דוידה לחמן-מסר:

	נכון. יש להם הרבה בעלי מניות. עכשיו, בצדק רשות לניירות ערך וגם אנחנו אומרים, תראו: אם ה- - -

היו"ר רשף חן:

	את אומרת שחברות שעל פי הפקודה הישנה היו מוגדרות כחברות ציבוריות כי היו להן יותר מחמישים בעלי מניות, הפכו להיות חברות פרטיות כי הן לא נסחרות בבורסה ולא על פי תשקיף. זה די תקלה.

דוידה לחמן-מסר:

	זה כן ולא. זה לא לגמרי כך היה. מה הבעיה פה? ואני רוצה רגע להציג אותה ותראה.

	אם אנחנו אומרים שהסיבה להסדרת החברה הציבורית זה לא הפנייה לציבור כשלעצמה, זה לא התשקיף כשלעצמו, אלא זאת בעיית הנציג. דהיינו, שיש בעיות של פערי אינפורמציה, שיש הרבה בעלי מניות שלא כולם גרים באותו מושב לצורך העניין, שהם מפוזרים, שיש להם קשיי התארגנות, ויש לנו פה את הסיטואציה של OPM – OTHER PEOPLE S MONEY. ולכן בא חוק החברות ואומר: אני מזהה את היצור הזה שנקרא יצור שיש לו הרבה בעלי מניות שלא מצליחים להיות בעלי המניות של החברה הפרטית פרופר, דהיינו, החוזה הבסיסי הוא בעצם לא מה שמסדיר את היחסים שלהם. יש לה פערי אינפורמציה, פערי כוח, פיזור, כל מיני דברים כאלה. ולכן אני מסדיר להם מספר סוגיות בדברים האלה. חלק מהבעיות שאני מטפל בהן זה הצעת רכש מלאה. שאחד רוצה להשתלט על מאה אחוז. העיקר זה עיסקאות של בעלי עניין, העיקר זה דברים כאלה. 

	ואז מתעוררת השאלה, מה אנחנו עושים עם היצורים האלה. עכשיו, למה אני אומרת את זה בגילוי נאות? זה לא נכלל בהצעת החוק הכחולה, ואני, הרשות לניירות ערך פנתה, היא ביקשה שננסה לראות אם אפשר יהיה לטפל בזה אגב ההצעה הזאת, כדי לפתור אותה, ואני בהגינותי, ובגלל מוטי ארד אמרתי לא. כל מה שסוטה מהכחול אני לא יכולה להרשות לכם.  הוא אשם. כן. 

היו"ר רשף חן:

	הוא היה אחראי על הכחול?

דוידה לחמן-מסר:

	לא. לא. תכף אני אסביר למה. 

חגי טיומקין:

	איך להרוס כחול.

דוידה לחמן-מסר:

	איך להרוס כחול. בדיוק. אני רוצה לשים את הדברים על השולחן. אני צריכה גם להיות הוגנת. נכון? כלל אלף, עובד מדינה צריך להיות הוגן. וישנו פה גם משה בוטון, שאני מברכת אותו על זה שהוא חזר אלינו, כי הוא באמת היה גם מורי במשך הרבה שנים.

	מה זה ההגינות מחייבת? אני לא יכולה להילחם אתו על כל נושא שהוא רוצה להעלות, ואני אגיד שזה לא נמצא בכחול ואני מתנגדת, ומתי שזה נוח לי לבוא ולהגיד, תראו, עכשיו אני מבקשת מכם לטפל. אז אני אומרת לכם:  יש בעיה, היא נמצאת על השולחן, אני מבקשת מכם אל תטפלו עכשיו. אל תטפלו בה.

היו"ר רשף חן:

	אני לא מבין. עד שהגעת לכאן היינו בהסכמה מלאה, כולל עם נציגת משרד המשפטים. מה קרה?

דוידה לחמן-מסר:

	כי את לא צריכה לטפל. 

איריס ציבולסקי:

	היא לא חברה ציבורית שנסחרה, היא לא חברה פרטית. היא חברה ציבורית. אני מסכימה. תכתבי בסעיף חברה ציבורית.

דוידה לחמן-מסר:

	אני לא רוצה להרחיב. אני רוצה להיות הוגנת עכשיו. אני לא רוצה להרחיב. הוגנת מבחינת הכללים שאני  אומרת. אני לא רוצה להרחיב את הגדרת המונח חברה ציבורית לשום דבר נוסף. 

איריס ציבולסקי:

	זה לא מרחיב אבל

אמיר וסרמן:

	הבעיה היא אחרת. הבעיה בעצם, הרוב בחוק - - -

דוידה לחמן-מסר:

	הבעיה היא ב-336 "הרשומות למסחר בבורסה"?

אמיר וסרמן:

	... יש הוראות החלות על חברה פרטית ויש הוראות החלות על חברה ציבורית.

דוידה לחמן-מסר:

	אנחנו מוחקים את המילה "רשומות למסחר בבורסה".

אמיר וסרמן:

	נכון. זאת ההצעה שלי.

מרים אילני:

	זאת השאלה. השאלה אם ההסדר הזה ראוי גם כשהמניות לא נרשמו מעולם למסחר בבורסה. 


דוידה לחמן-מסר:

	אם היא היתה חברה ציבורית, תראי, הנושא של בורסה  הוא נושא , שוב, מה זה בורסה? אם יש איזה שהיא חברה שבחרה להציע לציבור מניות על פי תשקיף, היא התנהגה  - כמו ברווז. היא משמיעה קולות של ברווז – אז היא ברווז. אם היא השמיעה קול של תשקיף – אז היא ברווז.

היו"ר רשף חן:

	אם היא הציעה ליותר משלושים וחמישה אנשים אז היא חייבת להיות ציבורית.

גד סואן:

	קרן הון סיכון רגילה זה חברה ציבורית? פנתה למאתיים אנשים, שלחה להם חוברת כזאת. 

דוידה לחמן-מסר:

	איריס אומרת, בוא נתייחס לסיפא של הגדרת חברה ציבורית. חברה ציבורית זה או חברה שמניותיה רשומות למסחר בבורסה, או שהוצעו לציבור על פי תשקיף כמשמעותו בחוק. אם אתם מסכימים שחברה ציבורית היא גם הסיפא, או אז הברווז הוא גם הסיפא, אז הוא צריך לחול גם פה. ולכן, ההכבדה או הטעות שנכנסה ב-336 ושהוסיפו למונח "חברה ציבורית" גם את המבחן של רשומות למסחר – הוא טעות. מקובל עלי.

איריס ציבולסקי:

	אני לא חושבת שזו טעות. היה לזה רציונל. 

היו"ר רשף חן:

	אני שם לב למשהו שלא שמתי לב קודם. מדובר כאן  רק על אותו מרכיב במניות של החברה הציבורית שרשום בבורסה. כלומר, מדובר על קניה בבורסה. "לא ירכוש אדם מניות של חברה ציבורית"- - -

איריס ציבולסקי:

	..... רק ההגדרה של על מי הסעיף חל.

היו"ר רשף חן:

	לא. לא. אני מצטער. אבל זה לא מה שכתוב.

דוידה לחמן-מסר:

	לא משנה, אבל - - -

היו"ר רשף חן:

	זה משנה מאוד. 

דוידה לחמן-מסר:

	כל חברה שמנפיקה - - 

היו"ר רשף חן:

	היא חייבת לרשום את כל המניות. זאת אומרת, אם חמישה אחוז רשום בבורסה, אז מאה אחוז רשום בבורסה.

חגי טיומקין:

	ככה זה בתל אביב.

דוידה לחמן-מסר:

	נכון.

נתי שילה:

	אבל חמישים אחוז יש לו את המשמעות רק לגבי חברות שנסחרות. אם החברה לא נסחרת - - -
דוידה לחמן-מסר:

	זאת הטעות של המילה בורסה. תראה, בורסה מניחה שקיים שוק מוסדר ומפוקח. אנחנו מניחים שאם תהיה חברה שיש לה למעלה מאיקס בעלי מניות, יש מסחר במניות שלה. והמסחר יכול שיתנהל בלילנבלום או בבורסה. אין חובה, אין איסור לסחור במניות מחוץ לבורסה. ולכן הטיעון של הרשות לניירות ערך הוא נכון.

היו"ר רשף חן:

	רגע, הסעיף הזה כרגע לא חל על  - - -

אמיר וסרמן:

	החשש היה שכשבעל שליטה יעלה מעל לתשעים אחוזים מניות החברה ימחקו מהמסחר, כיוון שיש מגבלות של הבורסה, בין היתר, לגבי מינימום החזקות ציבור, וכתוצאה מזה בעלי המניות ייפגעו. ולכן לא מאפשרים לו לחצות את הסף של התשעים, אלא אם כן הוא בוחר בפרוצדורה של הצעת רכש מלאה – פנייה לכולם.

	אבל למעשה, המגבלה של הבורסה המחיקה ממסחר חלה גם בסיטואציות אחרות. היא חלה גם עם שווי עצמי קטן, גם אם שווי ההחזקות הציבור, להבדיל משיעור החזקות הציבור, הוא נמוך. ולכן, חברות יכולות להימחק ממסחר לפני שבעל השליטה בכלל מגיע לתשעים אחוז.

דוידה לחמן-מסר:

	הן לא רשומות למסחר. הנזק לבעלי המניות הוא גדול מאוד.

היו"ר רשף חן:

	אז זה נפתר אם אנחנו מוסיפים "הרשומות או שהיו רשומות למסחר".



אמיר וסרמן:

	מה הקושי כשעולים מעל תשעים אחוז, בלי קשר אם החברה היתה אי פעם רשומה למסחר? יש כאן את אותה בעיה של חוסר תיאום בין בעלי המניות. שמדללים אותם, שהזכויות שלהם נפגעות. למשל, יש להם קושי לכנס אסיפה כללית. כל מיני זכויות שיש בחוק החברות, שצריך שיעור מינימלי כדי לבצע אותם, או שבכלל, היכולת לסחור עם בעלי מניות אחרים נפגע גם אם זה לא מסחר בבורסה. יש בעיה של ציבור שהולך ומידלל, והוא חושש שהוא ימשיך להידלל, ולכן הוא מוכר את המניות שלו במחיר לא טוב. וזה בלי קשר אם החברה פעם היתה רשומה או היא אף פעם לא היתה רשומה.


היו"ר רשף חן:

	למה זה שונה בין חברה פרטית לחברה ציבורית? למשל חברה פרטית יכול להיות שמניות נמכרו שם בחתיכות יותר קטנות משלושים וחמש: עשרים ועשרים ועשרים. 

אמיר וסרמן:

	יש הבדל אחד מהותי. שבחברה ציבורית שאתה יודע או שהמניות הונפקו בעבר על פי תשקיף או שהן נסחרות בבורסה, אתה יודע שכללי המשחק הולכים להיות מסוימים. כללי המשחק של חברה ציבורית, שזה דורש כינוס אסיפות במקרים מסוימים, פרוצדורה וכולי. ובתנובה זה לא המקרה. 

דוידה לחמן-מסר:

	אני רוצה לשאול אותך, אדוני. יש לנו שלושה מעגלים. יש לנו את המעגל הקטן של החברה הציבורית הקלאסית – שהוצעו לציבור על פי תשקיף ונסחרות בבורסה. יש לנו את המעגל הטיפה יותר רחב שזה המעגל שלך, אני אקרא לו – חברה שהמניות שלה הוצעו על פי תשקיף, היו רשומות למסחר. ויש לנו את המעגל הגדול, שלפי דעתי הוא בבחינת קבוצה ריקה זולת מספר מקרים, של חברות שהציעו ניירות ערך על פי תשקיף ולא נרשמו אף פעם למסחר בבורסה.

אמיר וסרמן:

	אין הרבה כאלה.

דוידה לחמן-מסר:

	זה הלוגיקה.

היו"ר רשף חן:

	המעגל הראשון והשני נדמה לי שלכולנו ברור - - -

דוידה לחמן-מסר:

	שוב, אני רוצה להיות הוגנת. אם אתה מרגיש איזו שהיא אי נוחות להרחיב את המעגל, וזה מה שאני חשה אצלך כרגע, מעבר למעגל הראשון והשני גם אל המעגל השלישי – אז לא נרחיב אותו עכשיו.

היו"ר רשף חן:

	או.קיי.

דוידה לחמן-מסר:

	אתם יודעים, רומא לא נכבשה ביום אחד.

היו"ר רשף חן:

	עד כאן אין בכלל ויכוח, וזה נעשה על ידי זה שמוסיפים . "הרשומות או שהיו רשומות" נותן לנו את המעגל השני. נכון? פתרנו.


דוידה לחמן-מסר:

	נכון.

היו"ר רשף חן:

	עכשיו, לגבי המעגל השלישי – באה הרשות לניירות ערך ואומרת: תראו, איזו שהיא נורמה צריכה לחול.

דוידה לחמן-מסר:

	אז חלה הנורמה של חברה פרטית.

היו"ר רשף חן:

	מוסכם. בדיוק. אין ויכוח. ולכן, בסעיף 341, כדי שיהיה ברור שהנורמה של חברה פרטית חלה - - -

דוידה לחמן-מסר:

	אולי תעשה הפוך? מה איכפת לי שתחול הנורמה של החברה הציבורית?

אמיר וסרמן:

	אם כל הכללים של החברה הזאת הם הכללים של חברה ציבורית - - -

דוידה לחמן-מסר:

	להרחיב את הכלל הזה. מה זה תשקיף? נתי, בוא נלך על הלוגיקה. מה הלוגיקה של תשקיף? תשקיף בעצם אומר איזה שהוא סוג של חוזה אחיד שמוצע למספר בלתי מסוים של אנשים. הרשות ניירות ערך אומרת צריכה שלושים וחמישה, זה ציבור – זה חוק חדש. החוק של מסחר בבורסה, חובה להירשם, גם הוא לא היתה נורמה שהיתה קיימת תמיד. הביטוי "תשקיף" כמשמעותו בחוק ניירות ערך, וזה דרך אגב עכשיו פסיקה של בית משפט מחוזי, בעצם אומר: הצעה מסוימת לציבור בלתי מסוים של אנשים. 

היו"ר רשף חן:

	זאת אומרת, אם אני מציע לארבעים אנשים שמית, אז -- -

דוידה לחמן-מסר:

	זה ויכוח שעד לאחרונה, זה ויכוח בינינו כבר שנים. למשל, איש שמוכר אנציקלופדיות. ונניח שאנשים היו מציעים מניות – טוק, טוק טוק, שלום, אני שמי דידי. אני מציעה לך את המניות של החברה שלי. האם זאת הצעה לציבור?

היו"ר רשף חן:

	זו צורה שזה די נעשה בגיוס הון. 


דוידה לחמן-מסר:

	זה הקרנות הון סיכון. בעולם שלי זה לא מצריך תשקיף. הניסוח של הרשות לניירות ערך משאיר את זה היום בצורה מסוימת AMBIGUOUS, נכון? גם הפסק דין, 

איריס ציבולסקי:

	וגם זה של הצעת הרכש, של לבנשטיין. 

דוידה לחמן-מסר:

	אבל יש בעיה. שלושים וחמישה אחוז, כלל חדש, צריך להסכים אתי שאם זה תשקיף – אם אתה בחרת בחירה חופשית לא להחתים את רשף על חוזה, ואת מרים על חוזה, אלא להציע חוזה למספר בלתי מסוים של אנשים, 

חגי טיומקין:

	אבל דידי, את לא יודעת על מה אני רוצה להגיד. אני מסכים אתך. אני אומר, ההצעה שלך לשים את "על פי תשקיף".

דוידה לחמן-מסר:

	אנחנו מדברים בעצם כמעט קבוצה ריקה של מנדרגון שהוצעו על פי תשקיף, נניח, באינטרנט. למה אני עושה את זה? אני רוצה להגיד לכם למה אני עושה את זה. דקה. אני עושה את זה כי אני הולכת להגדרה של חברה ציבורית, ואני מעדיפה שמה שנראה כמו ברווז יחולו עליו הכללים של ברווז.

היו"ר רשף חן:

	אז את אומרת למחוק את המילים "הרשומות למסחר בבורסה"?

דוידה לחמן-מסר:

	נכון. כן. לחברות הציבוריות זה הרבה יותר. כי הם צריכים רק חמישים אחוז ולא שמונים אחוז מהעשרים. זה בסדר. זה הוגן. זה מה שנראה כמו ברווז, אני חוזרת להגדרה – זה בסדר.

היו"ר רשף חן:

	בסדר. אז מיצינו את הנושא הזה. 

דוידה לחמן-מסר:

	האמת היא, שזה נושא של תורת המשחקים.  אנחנו מתקנים. רבותיי, אני רוצה לסכם את הנושא הזה ולעבור לנושא הבא.

	התיקון הוא בסעיף 336(א) המילים "הרשומות למסחר בבורסה" יימחקו. 

	הנושא הבא.


הרצל כספי:

	אני רוצה להעיר על 336. לא (א). כיום מי שהוא בעל מניות מקרב הציבור, כשהוא מקבל לידו מפרט של הצעת רכש, אין לו שום מושג על המצב הכלכלי של החברה. מתוך המפרט הוא לא לומד שום דבר.

דוידה לחמן-מסר:

	נכון.

הרצל כספי:

	ואז, מה יעשה אדם מן הציבור, שלא כלכלן ולא בנקאי, אולי גם לא עורך דין? הוא עומד נטול עצות ולא יודע מה לעשות. כן להיענות, לא להיענות. 

נתי שילה:

	איך הוא קונה בבורסה ומוכר כל יום?

הרצל כספי:

	הוא הולך לבנקאי ושואל אותו.

קריאה:

	שילך לבנקאי.  זה אותו הדבר. 

הרצל כספי:

	מה כן ניתן לעשות? הרי לא ניתן לבקש דברים שלא ניתנים לביצוע. יש לנו הצעת רכש מיוחדת. ואני מפנה לסעיף 329.

דוידה לחמן-מסר:

	חוות דעת הדירקטוריון?

הרצל כספי:

	כן. אני לא רואה מה ההבדל, בעיקרון, בין הצעת רכש מיוחדת לבין הצעת רכש מלאה. למה במקרה של הצעת רכש מיוחדת צריך לתת אינפורמציה יותר טובה לבעל מניות מאשר בהצעת רכש מלאה? לכן, ההצעה שלי - - -

נתי שילה:

	אין חובה ב-329. לתת את זה.

הרצל כספי:

	מה שכתוב כאן, בנוסח שכתוב כאן, לאמץ את זה בהצעת רכש מלאה.  כלומר, אם רוצים איך שהוא לתת איזה שהם כלים לבעל המניות הבודד, אחד שמחזיק מניות בכמה אלפי שקל, אז צריך לתת לו איזה GUIDLINE מסוים. מה היתה המטרה של 329? קבעו את הדרך הזו. יכולות להיות עוד כמה דרכים, ואני תכף רוצה להציע עוד איזו דרך. אבל לפחות הדרך הזו נראית דרך שמאחוריה יש חובה מסוימת. כלומר, הדירקטוריון יכול לתת, יכול לא לתת. אם הוא נותן, יש גם חבות מסוימת על מי שיושב בדירקטוריון ונותן את חוות הדעת. אם הדירקטוריון מחליט לא לתת, אז גם כן כתוב כאן: הוא יכול לא לתת את זה, אבל גם זו אמירה מסוימת.


	דבר שני, וזה יכול להיות או אלטרנטיבי או בנוסף.  מה יכול בן אדם? עוד פעם, אותו בעל מניות קטן מן הציבור, איך הוא יכול בכלל להתמודד, בין בשלב הזה, וזה גם חוזר על עצמו אחר כך ברכישה בכפייה, איך הוא יכול להתמודד עם הצעת רכש מלאה? מה, הוא יודע איך להעריך את הנכסים של החברה? הוא יודע מה שווי המקרקעין של החברה? הוא יודע מה שווי מניות בחברות בנות של החברה? 

	זה אחד הדברים המכשילים ביותר בנושא של הצעות רכש. מפני שהצעות רכש, בדרך כלל, רובן, באות בתקופה שמחיר המניות בבורסה הוא הנמוך ביותר. הצעות רכש לא באות במסחר רגיל, גבוה נמוך , בדרך כלל. ואפשר לבדוק את זה ממש אחד לאחד. זה הקובע אז? 

	אז לכן, צריך להיות כאן איזה שהוא קנה מידה, איזה שהוא GUIDELINE	 לאותו בעל מניות קטן, שכלפיו, דרך אגב, זה הצעת הרכש המלאה. זה לא המקרה שמישהו מחזיק עשרה ומבקש את היתר. אלא באמת בסופו של דבר מדובר על עשרה אחוזים, עשרים אחוזים, פחות או יותר, שלושים אחוזים – אני לא יודע אם יש דברים כאלה. 

	הדבר השני שאני רוצה להגיד זה חוות דעת מקצועית. כלומר, לא יכול להיות שלא זה ולא זה ניתנים בהצעת רכש מלאה. יש מישהו שצריך גם לייצג את בעל המניות הקטן. אז זה מה שאני רוצה בנושא הזה, לייצג את בעל המניות הקטן, שאני אומר שכנגדו מופנה הצעת רכש מלאה. היום, מי שלוקח את הנייר הזה, אותו בעל מניות קטן, אין לו מושג האם להיענות להצעת הרכש או לא להיענות לה. 

היו"ר רשף חן:

	הדבר מובן. מי רוצה להתייחס?  זו הערה נכונה.

דוידה לחמן-מסר:

	קודם כל, כמו שאנחנו מדריכים את עצמנו גם לגבי הצעת החוק הממשלתית וגם כשאנחנו מנסים להדוף את ההצעה הפרטית, הצעת החוק הממשלתית היא זו שמכוונת אותנו, ואין לנו הצעה לתקן, ולא בכדי. ואני רוצה להסביר למה לא בכדי, למרות שאני מבינה את המצוקה שמדבר עליה עורך דין כספי, אשר אכן מתמחה בתחום מסוים שהוא בעל חשיבות גם לענפי המשפט ולשוק ההון. אני בפירוש מציינת את זה.

	אין עולם מושלם. ובעצם, כשגיליתי לכם את זה, אמרתי לכם שכל ההסדרים, גם בחוק החברות, הם הסדרים שמקורם בדילמות ידועות ומוכרות ובניסיון לתת פתרונות. יש מדינות שבהן הולכים לסעד הערכה שעליו מדבר עורך דין כספי. גם פרופסור שטרן דוגל בסעד זה. סעד הערכה מניח שבעל מניות, ולנו יש את זה בסיטואציה אחת בלבד, למי שמתנגד.
	
	עכשיו עורך דין כספי רוצה להרחיב.

היו"ר רשף חן:

	למה כשמישהו מתנגד? בסעיף 329 זה  - - -

דוידה לחמן-מסר:

	היום כל אחד יכול לבקש סעד הערכה ואין חובה להגיש שום חוות דעת לאף אחד.

היו"ר רשף חן:

	למה? יש חובה.

דוידה לחמן-מסר:

	לא, יש זכות. 

היו"ר רשף חן:

	לא. לחברי הדירקטוריון אם הוא לא יכול, אז הוא צריך להסביר למה הוא לא יכול.

מרים אילני:

	לא, זה בהצעת רכש מיוחדת. הוא רוצה להשוות למלאה.

דוידה לחמן-מסר:

	הסיפור של חוות דעת הדירטוריון בהצעות רכש, יש על זה אפילו דוקטורט, אם אני לא טועה, של עורך דין דוד תדמור. השאלה אם יש מקום להטיל חובות על דירקטוריון בהצעת רכש היא שאלה לדוקטורט. למה? יש לך פה דילמה. מה הדילמה? אני, הדירקטוריון, נמצא במצב של השתלטות.  זו הצעת רכש מיוחדת, נכון? הרי מי שעומדים לעבור משליטה לשליטה או משליטה חלקית לשליטה מבוצרת, שזה ארבעים וחמישה אחוז ומעלה. 

עכשיו, מצד אחד יש לי הרבה בעלי מניות מהציבור – תכף נגיע למעט האלה. אני ה-OTHER PEOPL S MONEY  שלהם. אני המנהל עבורם. עוד אין לי את המשתלט הזה. עכשיו, אני צריך להחליט מה אני עושה בסיטואציה הזאת.  בא החוק ואמר: הוא צריך להחליט לתת חוות דעת, או לציין למה הוא לא נותן. 

ובאמת, הרבה מאוד דירקטוריונים יבואו ויגידו, אני לא נותן כי אני נמצא בפוזיציה של ניגוד עניינים. אני עשיתי, אני רוצה לשמור על מקומי, זאת האמת, אני לכן לא רוצה לריב עם השולט, אני חושב שהמחיר הוא סביר, ואני אפילו לא רוצה את זה להגיד, כי אני לא רוצה שתתבעו אותי מחר. דיני חברות אפשרו לעשות את זה. אחרי הרבה מאוד שעות של ויכוחים אם כן לחייב , אנשי העסקים ביקשו לפטור לחלוטין, לא לאפשר את החובה. אנשי המשפט באו ואמרו: רגע, בכל זאת, אם יש לו מה להגיד שיגיד. אז הפשרה שהתקבלה בסיטואציה של העדר שליטה או העדר שליטה מבוצעת, דהיינו, שיש עוד מאבקי שליטה, הוא שהדירקטוריון יחליט. יחליט אם כן, אם לא, ואם לא – יגיד למה.

עכשיו, בוא נעבור לעולם של הצעת רכש מלאה. זה לא רלבנטי. יש פה בעל שליטה, הוא בכלל רוצה TO KICK OUT  את בעלי המניות מהציבור, הוא שולט בדירקטוריון. אז לכן זה משחק. אז בצדק אומר עורך דין כספי, או.קיי. אז עכשיו תביאו חוות דעת. איזה חוות דעת? חוות דעת בלתי תלויה. מה זה חוות דעת בלתי תלויה כשדירקטוריון מזמין? אז אולי שבית המשפט ימנה מומחה. והנה, אנחנו עוברים לסעד ההערכה שאני מתנגדת אליו מהסיבה האידיאולוגית שאני חושבת שבית המשפט אין לו יכולות טובות יותר מאשר לשוק לדון בשאלה מה שוות המניות של הציבור. ולכן, בסיטואציה של תשעים אחוז, כשרוצה לעלות למאה אחוז, אנחנו עושים את תורת המשחקים. הרוב קובע. הרוב קובע. מיהו הרוב? יותר ממחצית מבעלי המניות שנותרו. מהניצעים. 

היו"ר רשף חן:

	בעלי החזקה במחצית מהמניות.

דוידה לחמן-מסר:

	נכון. לא. זה מחצית מעשרה. אבל בחוק החברות לא מסתכלים על גולגלות, לא מסתכלים על כלום. מסתכלים על אחוזים. אין יותר גולגלות.

היו"ר רשף חן:

	איך מונעים בהקשר הזה מצב של, איך להגדיר את זה בעדינות, הטבה מחוץ למסגרת הפורמלית לאותם אלה שנותנים לי את הרוב?

דוידה לחמן-מסר:

	הוא אומר מה יקרה מתחת לשולחן. זה סחיטה.  לכן, אני אומרת, עורך דין כספי, אני מבינה את הבעיה שהוא מציג. אני לא אומרת שזה בעיה שאין לה הד בספרות. אנחנו בחוק החברות בחרנו בדרך מסוימת, והיא דרך שבה בית המשפט בוחן ומתבונן בכוחות השוק. אם היינו הולכים בדרך אחרת, אז בהרבה מקרים נוספים היינו צריכים לכפות הערכת שווי. ואני שוב אומרת, הערכת שווי כשלעצמה איננה מספיקה, כי היא תמיד תהיה תלויה במי שמזמין אותה, אלא אם מזמין אותה בית המשפט. אנחנו לוקחים את בית המשפט כשחקן, וחוזר חלילה. ולכן אני מבקשת ואומרת, לגופו של עניין, ומטעמים פרוצדורליים, לא לקבל את הצעתו של עורך דין כספי.

היו"ר רשף חן:

	אני רוצה בזה לסיים את הדיון בעניין הזה. כספי, המדיניות שלי בעניין של תיקונים שהם לא חלק מהכחול זה שאם יש קונצנזוס מספיק רחב מסביב לשולחן, אז לא דבקים דווקא בשאלה הטכנית אם זה הופיע בכחול או לא. אבל ברגע שיש התנגדות, אתה רואה, מוחלטת כמעט, להצעה שלך, אז חבל להקדיש לזה זמן. זה לא על סדר היום ואין לי דרך להכניס את זה כרגע לסדר היום.

הרצל כספי:

	מישהו צריך אולי לחשוב בתיקון הבא, אולי אז להתייחס לזה.

היו"ר רשף חן:

	הפתרון לזה הוא באמת להגיש הצעת חוק. יכולה להיות ממשלתית, יכולה להיות פרטית.

הרצל כספי:

	זה הרי יגיע באיזה שהוא שלב. השאלה למה לחכות עוד שנים?

דוידה לחמן-מסר:

	זה מה שהסברתי לך. 

הרצל כספי:

	הלקונה קיימת. 

דוידה לחמן-מסר:

	זאת לא לקונה.

היו"ר רשף חן:

	רבותיי, הנושא נסגר. 

דוידה לחמן-מסר:

	יש לנו גם עוד נושא. אמרתי קודם. הנושא של החברה הציבורית שיש לה הרבה מאוד בעלי מניות. יכול להיות שיש פה קונצנזוס. ואני, למרות שאני יודעת שיש בעיה בשוק, ולמרות שאני יודעת שיש בעיות פתורות, לאור העיקרון שאני לא מרחיבה את הכחול לא לנושאים שאני מסכימה או לא מסכימה - - -

היו"ר רשף חן:

	אם אתם לא מסכימים אז אתם לא מסכימים. אבל אם אתם מסכימים לגופו של עניין, מה הרעיון?

דוידה לחמן-מסר:

	אני חושבת שהליכי חקיקה, ואני שמחה שמר בוטון נמצא כאן, הליכי חקיקה מחייבים גילוי נאות. בסיטואציה שבה אנחנו לא עשינו כחול על סוגיה שהיא מורכבת. נאמר סתם תנובה. פילוסופית. נושא שלא היה בכחול, לא יכול להיכנס ללבן. זו דעתי, כפקידה. אני חושבת שהיא נכונה.

היו"ר רשף חן:

	מה הנושא הבא?

מרים אילני:

	הנושא הבא מופיע בכחול. דיברנו פה על המכירה הכפויה. הדרך שבה המחוקק בחר לפתור את הסוגיה הזאת של המכירה הכפויה היא לקבוע – אנחנו ב-338 – היא לתת סעד הערכה לבעלי המניות שנכפתה עליהם המכירה. כאשר סעד ההערכה, המצב היום, מאפשר גם למי שהסכים להצעה וגם למי שהתנגד להצעה, לפנות לבית משפט ולבקש שבית המשפט יקבע שהתמורה היתה פחות מהשווי האמיתי. זאת אומרת, שבכל מקרה המסכים והלא מסכימים יכולים לבוא לבית משפט ולהגיד, אני רוצה יותר. 

היו"ר רשף חן:

	בקיצור, התיקון בא לומר שמי שהסכים לא יכול אחר כך לבוא ולהגיד, אני רוצה יותר. וזה ברור לגמרי. 

מרים אילני:

	אני יכולה להסביר למה זה היה . אני לא אתעכב על זה.


דוידה לחמן-מסר:

	זו לא היתה טעות. זה שוב מתורת המשחקים, שאנחנו חשבנו שהותרת סעד הערכה גם למי שמסכים יוצרת תמריץ למציע להציע מחיר הוגן. בא איגוד החברות הציבוריות, אני רוצה להראות לך, שמרבית התיקונים האלה זה תיקונים שנענו לבקשה של השוק. בא איגוד החברות הציבוריות, והיושב ראש דני גולדשטיין, ואמר שהוא חושב שעם כל הכבוד לרעיון של BENCH MARKINGS, סעד הערכה הוא מעין אפשרות ל-BENCH MARKING. אתם רואים? אני מסיכם, אבל תדעו לכם שאם אני חושב שהמחיר שלכם הוא לא טוב, אני אוכל ללכת. אמרנו, תשמעי, זה משחק על יותר מדי חזיתות. קיבלנו את העיקרון הזה. ובלבד, ואני רוצה כאן להגיד את זה בראש – בלבד שברור שהמידע שהיה בידיו היה המידע הנכון. כי מה הפחד שלנו? הפחד שלנו , שהתגלה אגב הצעתו של עורך דין כספי שתכף יעלה אותה, הוא הסכים על יסוד מידע א. עכשיו התברר שהמידע הוא ב'. ולכן הוא מבקש סעד הערכה.

היו"ר רשף חן:

	למה זה לא כתוב פה?

מרים אילני:

	אני חושבת שזה לא סעד הערכה אלא לתביעה לגילוי. זה לא סעד הערכה.

דוידה לחמן-מסר:

	המידע הוא זהה. המצב העובדתי זהה.  אם המצב שקיים לאחר היענות להצעת הרכש, אתם לא צריכים להתנגד לזה, אתם הסכמתם לזה – אם המצב לאחר ההיענות להצעת הרכש זהה למצב שהיה בעת הצעת הרכש, הוא לא יכול לבקש את סעד ההערכה.

היו"ר רשף חן:

	מה זאת אומרת זהה?

דוידה לחמן-מסר:

	העובדות הידועות לו לא השתנו, והמציע.

איריס ציבולסקי:

	אני רוצה רק להגיד מה המקרה היחיד שבו הוא לא יודע את העובדות, וזה נניח שהצעת הרכש מתפרסמת בחודש ינואר. ובוא נגיד שהיא מתקבלת. החובה לפרסם את דו"חות דצמבר היא רק בסוף מרץ. אז רק בסוף מרץ יידעו למעשה מה התוצאות של סוף דצמבר. ואז למרות שהחברה עמדה בכל חובות הדיווח שלה, עדיין במועד הצעת הרכש היה מידע שלא היה ידוע.

חגי טיומקין:

	לא היה עדכני.

איריס ציבולסקי:

	בסדר. שלא היה ידוע. ומראה שבסוף, החברה בעצם שווה יותר.

היו"ר רשף חן:

	שזה  בתנאי שהתקיימה חובת גילוי בתום לב.

דוידה לחמן-מסר:

	איריס, יש לך איזה רעיון? זה עלה אתמול, אגב הערות של עורך דין כספי. אתה רוצה לראות את ההערה שלך?

היו"ר רשף חן:

	"כאמור, יחולו הוראות סעיף קטן (א) רק לגבי ניצע שלא נענה להצעת הרכש המלאה" ובלבד שמי שנהנה - - 

דוידה לחמן-מסר:

	ובלבד שהמצב, איך נקרא לזה – 

נתי שילה:

	המידע שנמסר היה נכון.  

היו"ר רשף חן:

	מי אמור למסור מידע פה בכלל?

נתי שילה:

	המציע.

היו"ר רשף חן:

	המציע, כשהוא עושה הצעה, איך הוא עושה את זה?

אמיר וסרמן:

	חלות תקנות הצעת רכש עם הוראות גילוי. 

חגי טיומקין:

	ואם הגילוי לא נאות?

הרצל כספי:

	איפה היא צריך לגלות על המצב הכלכלי של החברה?

מרים אילני:

	זה מופיע בדו"חות השופטים. זה לפי הדו"חות השוטפים.

איריס ציבולסקי:

	זה מאוד בעייתי. כי לבוא לחברה ציבורית ולהגיד לה, את חייבת לפרסם דו"חות כספיים ליום הגשת הצעת הרכש - - 

גד סואן:

	אי אפשר לעשות דבר כזה. אי אפשר.

איריס ציבולסקי:

	זה גם בלתי אפשרי. כי דו"חות כספיים  - -

דוידה לחמן-מסר:

	ובלבד שהיה גילוי נאות. 

היו"ר רשף חן:

	אם אין חובת גילוי נאות, את לא יכולה להגיד ובלבד שזה. מה שאת יכולה - - -

דוידה לחמן-מסר:

	כדין. יש לי הצעה. הצעה שלי היתה כדין. המציע רשאי לקבוע, בתנאי הצעת הרכש, כי הוראות סעיף לא יחולו לגבי ניצע שנענה להצעת הרכש מלאה..... רק לגבי ניצע שלא נענה להצעת הרכש המלאה שנעשתה כדין.

היו"ר רשף חן:

	נדמה לי שהחובות הכלליות של תום לב במשא ומתן ושל אי הטעיה מונעות מצב שבו הוסתר מידע או דבר מהסוג הזה. ואז בכל מקרה תהיה לו הגנה. חוץ מזה, אם אני מבין נכון את תורת המשחקים שבאה כאן לידי ביטוי, זה לא שכל מי שהסכים מושתק.

דוידה לחמן-מסר:

	כן. כל מי שהסכים.

אמיר וסרמן:

	כל מי שהסכים מושתק.

היו"ר רשף חן:

	אז זה לא. 

דוידה לחמן-מסר:

	כן.


היו"ר רשף חן:

	בהצעה צריך לומר לו, שים לב, אם אתה מסכים, אתה מושתק.

דוידה לחמן-מסר:

	מי יגיד לו את זה? זה בדיחה. 

היו"ר רשף חן:

	יכול להיות. אבל זה הוא יגיד, אני לא מסכים. יכול להגיד, אני לא מסכים.

אמיר וסרמן:

	באופן סיסטמתי, נתקלנו בהרבה מקרים שהמציעים שרצו להכניס למפרט, אם אתה מסכים למפרט הזה לא תוכל לתבוע אחר כך, ואמרנו להם: סליחה, החוק לא אומר את זה. הסכמה משמעה - - -

דוידה לחמן-מסר:

	בלוגיקה הוא החזיר לנו את זה. הוא אמר לנו: או.קיי, אם אדם יגיד, נא לך, אם אתה נהנה אתה לא תוכל לחזור בך – אז אני לא מסכים, תלך תחפש את החברים שלך. 

מרים אילני:

	אז בעל השליטה לוקח סיכון שההצעה שלו לא תתקבל.

דוידה לחמן-מסר:

	אז מה את מציעה?

מרים אילני:

	אני חשבתי להוסיף, ובלבד שלא התגלו נתונים שלא היו ידועים באת קבלת ההצעה.

היו"ר רשף חן:

	לא ידועים, למי? מה שאת צריכה בעצם מרים זה שלא התגלו שלא היו ידועים, ושהוא לא יכול היה לגלות אותם בשקידה סבירה. זאת אומרת, שהקאוויאט אנטרו הרגיל לא התקיים. אבל אני חושב שמותר לכתוב את זה. נדמה לי שמותר לכתוב. יש חובה לגלות. היא מצויה נדמה לי בסעיף 12 בחוק החוזים. יש לך חובה של תום לב במשא ומתן.

דוידה לחמן-מסר:

	השאלה אם צריך את זה או לא.
	
מרים אילני:

	השאלה על נתונים שלא היתה חובה לפרסם אותם. 

הרצל כספי:

	אין שום רקע כלכלי על חברה.

היו"ר רשף חן:

	זה נכון.

דוידה לחמן-מסר:

	למה אתה קונה מניות בבורסה על בסיס היעדר רקע כלכלי? 

הרצל כספי:

	אבל כאן מחייבים אותי למכור.

היו"ר רשף חן:

	עורך דין כספי, אני רוצה להבהיר לך למה אני מתכוון. יש במדינת ישראל חובת תום לב במשא ומתן. היא כוללת גם חובת גילוי של פרטים מהותיים שאתה יודע אותם, ושאתה צריך לצפות שהצד השני, אם אתה לא תגלה לא אותם, הוא לא יכול לגלות אותם. למשל, אני בעל שליטה. מתוקף היותי בעל שליטה ויושב בדירקטוריון אני יודע על התפתחויות שצפויות בחברה הזאת, שאף אחד אחר לא יודע אותן. ואז אני הולך ועושה הצעת רכש. אם אני את המידע הזה שומר לעצמי ואז חודש אחרי הצעת הרכש מתברר שבעצם אני כבר סגרתי עסקה שהיא מאוד מאוד דרמטית ומשפיעה על מחירי המניות, להערכתי אז יוכל לבוא בן אדם גם אם הוא הסכים, ולהגיד: סליחה, הוסתר ממני מידע מהותי. 

הרצל כספי:

	לא על המידע הזה צריכים לדאוג בעלי המניות המיעוט. בעלי מניות המיעוט צריכים לדאוג למידע כללי כלכלי.

היו"ר רשף חן:

	תלך לדו"חות. תבקש את הדו"חות.

הרצל כספי:

	הם לא יתנו את הדו"חות. אני יכול ללכת לבורסה לבקש. זה מה שכתוב בדו"חות, כמו שכאן נאמר, לפני כמה חודשים זה מה שהיה קובע?

היו"ר רשף חן:

	אתה בעצם ככה שולל את כל הרעיון של סחירות בבורסה. לפי מה אנשים קונים מניות?

הרצל כספי:

	מותר לי סיסטמטית לטעון לגבי הסעיף הזה. אני רוצה להעיר כמה הערות לגבי הסעיף הזה, שהוא כבר כן כלול בהצעה הכחולה, אז זה לא דבר חיצוני.

	אנחנו מדברים כאן על רכישה בכפייה. רכישה בכפייה זה צעד קיצוני ביותר. כלומר, לא שואלים את המיעוט אם אתה רוצה או לא רוצה, אלא כופים עליו למכור. וזה דבר שלא נמצא במקרים רבים, ובדעתי אפילו כרגע לא עולה איפה אפשר כן לחייב בכפייה למכור. אז אם כבר יש דבר כזה, צריך לתת את מלוא ההגנה למי שכופים עליו למכור את זה.

	אני רוצה להגיד כאן בצורה הברורה ביותר, כמו שנאמר, מתוך השטח. אם התיקון הזה מתקבל, לא תהיה תביעה ייצוגית, או כמעט – אני לא רוצה להיות החלטי. כמעט ולא תהיה תביעה ייצוגית בנושא הזה של רכישה בכפייה. משום שלא יהיה כדאי. מביאים את זה עד כדי כך עד אבסורד. אני גם מראה את זה מבחינת הסכומים. 

יש כאן כשל לוגי. אם נניח מצליחים, אותו אחד שמגיש תביעה ייצוגית, ומצליח, ומתברר שההצעה לא היתה הוגנת. אז מה? המיעוט ייהנה, ומי שהסכים לא ייהנה? זה הגיוני הדבר הזה?   זה דבר אחד.

היות ובתוך עמנו אנחנו יושבים, אז קודם דנו בנושא הזה אם בעל שליטה לוקח את הקרוב שלו עם שלושת אלפים שקל, ארבעת אלפים שקל, חמשת אלפים שקל. מי זה אלה שמצביעים? 

היו"ר רשף חן:

אני מבין מה שאתה אומר. יש לי הצעה.

הרצל כספי:

	אני אגמור עוד כמה דקות. אני ישבתי בשקט כמה ישיבות, באתי רק לנושא זה. לפחות שאני אוכל להתבטא בנושא הזה.

	מי זה הציבור לכאורה שמצביע ונענה להצעות הרכש? הרוב מיהם? זה קופות הגמל, קרנות נאמנות, חברות ביטוח וכן הלאה. הם לכאורה מחזיקים את המניות עבור הציבור. אבל האם הדעה הכללית כאן היא, בכל החקיקה ובכל ההגנות, שהם באמת מגינים רק על הציבור או שהם גם מגינים על אינטרסים נוספים? אז את זה צריך גם כן להביא בחשבון כאשר משקללים כאן כל מיני נימוקים.

	ועכשיו דבר נוסף: מבחינה מעשית. אני טרחתי ועשיתי טבלה. וצרפתי. והטבלה הזו גם נמצאת בפניכם. מה כאן הסכומים שיכולים להיות נשוא תביעה. אנחנו מגיעים כאן - - -

היו"ר רשף חן:

	מה שנדמה לי שיפתור את הבעיה שלך זה אם אנחנו נחסום למי שהסכים את הכניסה לבית המשפט. אבל לא את המהות. 

דוידה לחמן-מסר:

	הוא יכול להיכלל בקבוצה, אבל הוא לא יכול להגיש את התביעה.

הרצל כספי:

	זה גם רציתי להציע.

היו"ר רשף חן:

	זה מוסכם על כולם? מי שהסכים לא יכול להיות התובע. 

דוידה לחמן-מסר:

	לא יכול ליזום תובענה ייצוגית.

היו"ר רשף חן:

	גם לא תובענה אישית. הוא לא יכול להיות התובע.

חגי טיומקין:

	יבקש ממישהו שלא הסכים - - 

דוידה לחמן-מסר:

	נו, מה לעשות?

היו"ר רשף חן:

	הוא לא יכול ליזום הליך. הוא כן יכול להיות - - 

דוידה לחמן-מסר:

	יכול להיכלל בקבוצה.

היו"ר רשף חן:

	אני מציע שנכתוב שאבל אם הוגשה תביעה על ידי מישהו, התביעה הזאת תמיד תהיה ייצוגית. לא? אני טועה?

דוידה לחמן-מסר:

	כן. השאלה מה גודל הקבוצה.

היו"ר רשף חן:

	אני פותח סוגריים כדי לנסח את הפתרון. אם יש בן אדם אחד שלא הסכים ומגיש תביעה, והוא לא עושה את זה בהליך של תובענה ייצוגית- - 

חגי טיומקין:

לא צריך. 

דוידה לחמן-מסר:

	אז השני לא נהנה.

היו"ר רשף חן:

	אחרים לא יהנו?

דוידה לחמן-מסר:

	לא. 

קריאה:

	זה מה שכתוב.


היו"ר רשף חן:

	איפה אתה רואה את זה כתוב?

חגי טיומקין:

	"בית המשפט רשאי לבקשתו של מי שהיה ניצע לקבוע כי יש לשלם את השווי ההוגן".

היו"ר רשף חן:

	למי?

חגי טיומקין:

	אני מבין שזה לכולם.

היו"ר רשף חן:

	היתה הצעה לכל הציבור. ההיגיון אומר שכאן זה תהיה תובענה ייצוגית אוטומטית. זאת אומרת, שברגע שנקבע לגבי אחד שזה לא הוגן גם לגבי אחרים זה לא הוגן, ושבכלל לא צריך כאן לעבור הליך של אישור תובענה ייצוגית. 

מרים אילני:

	לא, זה נכון. כי סעיף (ב) אומר ....   זה כבר מופיע.

היו"ר רשף חן:

	"ניתן להגיש בקשה כאמור כתובענה ייצוגית". לא צריך כבקשה לתובענה ייצוגית. מה זה כתובענה ייצוגית?

איריס ציבולסקי:

	זה אומר שזה משהו שמתאים להיות תובענה ייצוגית. 

היו"ר רשף חן:

	אבל צריך אישור של בית המשפט להגיש את התובענה הייצוגית?


קריאה:

	כן. 

היו"ר רשף חן:

	כלומר, אני תובע מייצג, ראוי, וכולי. אז תסבירו לי משהו. אז בית המשפט החליט שהואיל ואני עבריין ידוע, וגם מגיש תובענות ייצוגיות סדרתי, אני לא ראוי לייצג. עכשיו, את התביעה שלי אני יכול להמשיך?

קריאה:

	כן.

היו"ר רשף חן:

	אז אני ממשיך בתביעה שלי.  וזכיתי בה. למרות מעלותיי הגרועות זכיתי בתביעה. עכשיו, זה לא חל על האחרים?

מרים אילני:

31. למה שיחול? זה לא פסק דין הצהרתי ....

דוידה לחמן-מסר:

	אבל לאחרים יהיה הרבה יותר קל לתבוע זולת זה שהסכים. בוא נראה מה הפשרה שעשינו. מי שהסכים לא יכול ליזום תביעה. ואולם, היה וניזומה תביעה ייצוגית, ויתברר כי לא שולם השווי ההוגן, דהיינו, התקבלה תביעה ייצוגית. אז הוא כמובן ייהנה מפירותיה. איזו שאלה. 

היו"ר רשף חן:

	יפה. זה מקובל על כולם?  ניסוח תכינו אחר כך. 

משה בוטון:

	הוא לא יכול לתבוע הוא לא יכול לממש זכות אבל הוא יכול ליהנות מפירות.

דוידה לחמן-מסר:

	משה, אני רוצה להסביר משהו. זה האיזון של העולם הזה. זה עולם אכזר. 

משה בוטון:

	מי שלא קיבל יגיש תביעה ייצוגית, ואז הוא ייהנה. הוא עצמו לא יוכל להגיש. הוא יכול להגיד לאחד מבעלי המניות תגיש תביעה, תזכה אז הוא גם.  על העיקרון המשפטי שמישהו שלא יכול להגיש תביעה אז הוא יכול ליהנות. 

דוידה לחמן-מסר:

	אני רוצה להסביר למה זה נכון.

היו"ר רשף חן:

	בית משפט בישראל קבע שההצעה שהציעו לא היתה לא הוגנת.

דוידה לחמן-מסר:

	נכון. איזו שאלה. אני לא מבינה אתכם.

משה בוטון:

	אז הוא צריך לקבל בלי שום קשר לכך....

דוידה לחמן-מסר:

	משה, אנחנו עושים איזה שהוא איזון. 

היו"ר רשף חן:

	הרעיון הוא: הסכמת, אז אתה לא יכול למחרת בבוקר ללכת לבית משפט. 

מוטי ארד:

	ודאי. ודאי. אבל החוק יכול לקבוע. לא להשאיר את זה לפסק הדין ולדרך הגשת התביעה  אם זה היה ייצוגית או פרטית. שהחוק קובע "קבע בית המשפט שהתמורה לא היתה הוגנת תתוקן התמורה".

היו"ר רשף חן:

	אז אתה הולך למה שאני חשבתי. שגם אם התביעה היא לא ייצוגית, מספיק שהוא קובע את זה לגבי אחד זה חל על כולם.

דוידה לחמן-מסר:

	אבל אני לא רוצה לעשות את זה.

היו"ר רשף חן:

	כלומר, אין צורך באישור תובענה ייצוגית ושום דבר.  יש לזה גם צד שני. ומה אם בית המשפט קבע לגבי האחד הזה שהתמורה היתה הוגנת, וזה לא הוכר כתובענה ייצוגית?

דוידה לחמן-מסר:

	אז זה לא מעשה בית דין.

היו"ר רשף חן:

	זה לא מעשה בית דין?


מוטי ארד:

	החברה לא צריכה להתגונן בעשרים תביעות נפרדות. 

היו"ר רשף חן:

	ואז איך יחליטו מי עורך הדין המייצג? מי התובע המייצג? נשאיר את התביעה הייצוגית. הבעיה מתעוררת, זה ברור, רק במקרה שבית משפט לא מאשר את זה כתובענה ייצוגית וזה ממשיך הלאה.

דוידה לחמן-מסר:

	ואז הוא לא יכול להגיש, ואז הוא לא יכול ליהנות. תראו, יש פה דרך ביניים.

היו"ר רשף חן:

	בסדר. הדרך ביניים ברורה והיא נכונה. בואו לא נמשיך לדוש בזה.  הואיל ואנחנו לא מנסחים כרגע, אז אני חוזר למען הפרוטוקול על פתרון הביניים:  המציע צריך לקבוע בהצעת הרכש, כפי שכתוב כאן, שיחול ההשתק הזה. אם המציע קובע בהצעת הרכש, רשאי לקבוע. כפי שכתוב כאן. ואם הוא קבע שחל ההשתק, ההשתק הוא השתק פרוצדורלי. כלומר, מי שקיבל את ההצעה מנוע מליזום תביעה. הוא לא מנוע מהותית מליהנות מתביעה של מישהו אחר, תביעה ייצוגית של מישהו אחר שהתקבלה, ונקבע בה שהמחיר שהוא קיבל היה נמוך מידי. וזה ינוסח ויובא לישיבה הבאה על ידי משרד המשפטים. הנושא הבא.

מרים אילני:

	אנחנו ב-340א. האמת, שהמיקום של זה הוא לא המיקום הנכון, ותכף אני אסביר. בעצם חסרות תקנות לפי הפרק שעוסק במכירה כפויה של מניות. כי התקנות שמאפשרות להתקין תקנות היום מופיעות ב-335. עכשיו זה חוסך גם לגבי הצעת רכש מלאה וגם לגבי חברה פרטית זה חסר. צריך את התקנות האלה.

אמיר וסרמן:

	בסדר. אבל למה ההערה למטה לגבי הסעיף הזה שהכוונה היא שיוכלו לקבוע הוראות לגבי כתבי הצבעה. אבל הנוסח כאן, וגם ב-335 מדבר גם על קביעת מועדים לפיהם תתנהל הצעת הרכש המלאה, וזה כבר נקבע בתקנות אחרות, בתקנות הצעת רכש. זה יוצר קצת רעש, כי זה מדבר גם על הוראות שקבועות כבר במקום אחר. מכוח חוק ניירות ערך. 

נתי שילה:

	מה, 340א? זה מיותר.

מרים אילני:

	לא. זה לא מיותר משני טעמים. מה שאנחנו חשבנו להוסיף, בסוף של הסעיף הזה וגם 335, "ובלבד שלא נקבעו הוראות כאמור לפי דין אחר". שלא תהיה סתירה.

טוב. בסדר. רק שזה צריך להופיע לא ב-340א אלא ב- - -


היו"ר רשף חן:

	עושה רושם שחוק ניירות ערך צריך להיות משולב בחוק החברות.

קריאה:

	.... דיברה על זה עשר שנים ובסוף הגיעו למסקנה שלא.

היו"ר רשף חן:

	אבל דעתי שזה צריך להיות פרק פה.

מרים אילני:

	נעבור ל-342 – הוראת מעבר. 

הרצל כספי:

	אני הצעתי על סעיף 340א להרחיב את האפשרויות ולאפשר גם בתקנות לכלול, וכאן יש מקום לדברים האלה, נתתי חלק מהסיבות. סיבת פרסומה של הצעת הרכש המלאה, פירוט תוכניות החברה לעתיד עד כמה שהן בידיעתו של המציע - - -

נתי שילה:

	זה בתקנות של ניירות ערך.

איריס צבולסקי:

	עבר תיקון לפני שבועיים.

הרצל כספי:

	זה בהצעה האחרונה?

איריס ציבולסקי:

	כן. 

היו"ר רשף חן:

	הסעיף הזה מאושר, בתוספת ההגבלה "ובלבד שלא נקבעה הוראה אחרת".

מרים אילני:

	ובלבד שלא נקבעו הוראות כאמור לפי דין אחר.

היו"ר רשף חן:

	הסעיף הבא.

מרים אילני:

	הסעיף הבא זה הוראת מעבר לסעיף 341.

היו"ר רשף חן:

	נכנסים כאן לשאלה מי השר בעצם ומי המשרד שיוזם.

דוידה לחמן-מסר:

	בדרך כלל אנחנו מסתדרים.

היו"ר רשף חן:

	התקנות האלה צריכות אישור של ועדת חוקה?

מרים אילני:

	כן.

היו"ר רשף חן:

	כל התקנות. זה לא LEX SPECIALIS. 

דוידה לחמן-מסר:

	השאלה אם ועדת כספים. אני נורא מבקשת. אני בדרך כלל לא מתכוונת להגיד "ובלבד שלא הותקנו תקנות בדין אחר". אני מבקשת עכשיו להתנגד למשפט הזה, אני רוצה להסביר גם למה. מספיק שאומרים איזו שהיא מילה, לכאורה הם יסגרו את הסוגיה. ויש שם הרבה מאוד היבטים נוספים שיכול להיות שיש מקום להסדיר אותם.

	עכשיו, יש פה איזה שהוא ISSUE שבדרך כלל לא מתעורר בעבודה בין הרשויות ברמת המקצוענים אנחנו עובדים בסדר. אבל יכולים להיות ימים רעים. ולכן אני מאוד מבקשת, ובלבד שלא יוסדרו בדין אחר, זה קצת כובל את ידיו של שר המשפטים. אם שר המשפטים חושב שיש מקום להסדיר סוגיה מסוימת והיא הוסדרה רק בצ'ופציק של הקומקום - - -

היו"ר רשף חן:

	נדמה לי שהכוונה כאן "ובלבד שהן לא סותרות".

דוידה לחמן-מסר:

	סותרות אין לי בעיה. 

היו"ר רשף חן:

	אבל אני חושב שלא צריך להגיד את זה. כי הרי לא יכול להיות מצב שהכנסת מוציאה תקנות סותרות.  לא יעלה על הדעת.


חגי טיומקין:

	יש בעיה עם העניין הזה. יש לנו פה שני סרים ושני חוקים ושתי ועדות.

דוידה לחמן-מסר:

	אנחנו לא ביקשנו אף פעם, ואני אומרת את זה לפרוטוקול, שתקנות בנושאים של חוק החברות נושאים אותם יהיו באישור ועדת חוקה. תיאורטית זה מה שהיה צריך להיות. לא ביקשנו את זה מאלף סיבות. אל תשאל אותי ברגע זה למה, אני כבר לא זוכרת. אבל בגדול, התקנות הגילוי על הצעת רכש היו צריכות לקבל איזה שהוא ביטוי מסוים גם.

	אם קמה ועדה מיוחדת, שזה היה אופטימלי, ועדה מיוחדת כספים וחוקה לדון בדיני חברות וניירות ערך, אז לא היתה תקלה. אבל במקרה שלנו יכולה ליפול תקלה. ואני לא רוצה להגיד לאדוני איך דברים עובדים בוועדת הכספים, כי הוא בוודאי יודע. 

	אז לכן אני מבקשת לוותר לגמרי או לסתירה אבל לא עד כמה שהן לא זכו להסדרה.

	תבואי לוועדה ותגידי, התקנות מיותרות. 

מרים אילני:

	אפשר להוריד את המועדים רק?  

איריס ציבולסקי:

	אני חושבת שהמועדים שקבועים בגילוי זה לא ULTRA VIRES אצלכם על הגילוי. ההסמכה שלנו בתקנות הצעת רכש היא כללית להבדיל מההסכמה שלנו להקצאה פרטית ולניגוד העניינים. אחת הסיבות היתה זה שהוועדה בקושי הספיקה לדון בהצעות רכש כי זה היה בסוף החוק, והיו הרבה הסדרים שלא נקבעו. וכיוון שרצינו לעשות את זה מהר מאוד, אמרנו נעשה הסמכה רחבה. 

היו"ר רשף חן:

	אני לא יודע אם יכולים לעשות את זה. לתקן בחוק ניירות ערך שזה יהיה בהסכמת שר המשפטים?

דוידה לחמן-מסר:

	זה היה בהסכמה והפכו את זה להתייעצות. סליחה, במקור זה היה בהסכמה. והם ביקשו להפוך את זה. אני לא אומרת לך, תראה, אנחנו מסתדרים. אבל אני לא אגיד לך שאף פעם אין ויכוחים, ואני חושבת גם שטובת הציבור, בגדול, וזה כן אני רוצה להגיד לנתי, כן נהנית מהעובדה שישנם שני גופים, כי הויכוח בינינו הופך את זה לדבר יותר מאוזן.

היו"ר רשף חן:

	אני מציע שפשוט לא נכתוב את כל הבלבד הזה, ונקווה שמשרדי הממשלה ביניהם לא יביאו למצב שיש לנו תקנות שסותרות תקנות אחרות. זה לא עולה על דעתי. 

משה בוטון:
	
	למה צריך לכתוב לרבות המועדים באופן מפורש? אם הוראות לביצוע פרק זה, לרבות.....למה הגדרת המועדים כאילו מצמצם - - -

דוידה לחמן-מסר:

	ואז צריך את המועדים לכתבי הצבעה. תשאירו לנו את המועדים. תאמינו לי, יש את איגוד החברות הציבוריות, הוא ישקף את חילוקי הדעות בינינו. יש כוחות שוק.

היו"ר רשף חן:

	בואו נאשר את זה כפי שזה ונעבור לסעיף הבא. זה באמת עניין יחסית טכני. 

	הסעיף הזה מאושר כפי שהוא. 

מרים אילני:

	אני רק משנה את המיקום שלו. שזה לא יהיה 340א אלא 342א כי זה חל בסוף הפרק.

היו"ר רשף חן:

	טוב. בסדר גמור. 

מרים אילני:

	341 – דיברנו על זה קודם, על הסמכות לרכוש בכפייה את המניות של בעלי מיעוט בחברה פרטית. הסעיף היום קובע שאם שמונים אחוז מהניצעים הסכימו, אז אפשר לכפות על היתר בחברה פרטית. ההוראות האלה שונות מההוראות שהיו לפי פקודת החברות, היה צריך תשעים אחוז. וכיוון שהיה צריך תשעים אחוז, נקבעה כבר הוראת מעבר בסעיף 342 וקבעה: חברה שהתאגדה לפני תחילתו של חוק זה יראו כאילו נקבעה בתקנונה הוראה לפיה לאישור הצעה כאמור בסעיף 341 דרוש רוב של בעלי מניות שלהם תשעים אחוזים מן המניות העומדות להעברה. זה עד היום המצב. כיוון שזה היה המצב לפני חוק החברות. אז אמרנו, חברה שהתאגדה לפני חוק החברות יחול עליה ההסדר הישן, שזה תשעים אחוז, לפי סעיף 236 לפקודת החברות. 

	אבל האופן שבו זה נקבע, כתבו "יראו כאילו נקבעה בתקנונה הוראה". את התקנון עצמו אפשר לשנות ברוב של שבעים וחמישה אחוזים.

היו"ר רשף חן:

	אני רוצה להבין כאן משהו. הניסוח כאן הכוונה היא רוב של תשעים אחוז?

מרים אילני:

	רוב של תשעים אחוז מן הניצעים. כן.  עכשיו, את הרוב הזה, כתוב “כאילו נקבעה הוראה בתקנונה" - - -

חגי טיומקין:

	כן. אבל יש סעיפי מעבר. סעיף 24, סעיף 20. לפי סעיפי המעבר התיקון של תקנון של חברה שהתאגדה לפני חוק החברות, לפי הפקודה, זה ברוב של שבעים וחמישה אחוזים. זה בסעיף 24 לחוק החברות. עכשיו מה שאנחנו רוצים לבוא ולהגיד, אתה עשוי לעקוף את הוראת המעבר שקובעת שצריך גם תשעים אחוז ברוב של שבעים וחמישה אחוזים. וכדי שלא תוכל לעקוף את זה, קבענו בסיפא: "ואולם החלטה לשינוי התקנון באופן המקטין את שיעור הרוב כאמור, תתקבל בדרך הקבועה לפי סעיף 350 וכולי" שזאת גם היתה הדרך לשינוי סעיף 236.

חגי טיומקין:

	זה ממש לא נכון הרי. אני יכול להסביר למה? סעיף המעבר מטפל בזה באופן מוחלט וברור.

דוידה לחמן-מסר:

	יכול להיות שכן ויכול להיות שלא. אם אתה מסכים לתוצאה.

חגי טיומקין:

	אני לא מסכים גם לתוצאה.

דוידה לחמן-מסר:

	אז זאת הבעיה. 

חגי טיומקין:

	יש פה שני דברים. אחד, אתם מפעילים מנגנון אחר, אומרים: לך לבית משפט. שתיים – החוק מטפל בזה. אולי אני אסביר למה החוק מטפל.

דוידה לחמן-מסר:

	אני רוצה שנסביר רק על נקודת מוצא אחת.

היו"ר רשף חן:

	אני מבקש להבין מה ההצעה כאן. 

מרים אילני:

	ההצעה היא לשמר את המצב לגבי חברה פרטית שהתאגדה לפני חוק החברות, על פי הפקודה, שהמצב של המיעוט יהיה כפי שהיה לפי פקודת החברות.

היו"ר רשף חן:

	למה ההפניה לסעיף 350 משיג את התוצאה הזאת?

דוידה לחמן-מסר:

	ההנחה שלנו – ולכן שאלתי , ואני רוצה לשאול את החברים פה סביב השולחן: האם מוסכם שלפי החוק שהיה קיים ערב חוק החברות לפי הדין שינוי הרוב הדרוש לתיקון תקנון אם לא נקבעה בתקנון הוראה כיצד לשנותו, בעצם היתה הוראה בתזכיר והדרך לשנותו היתה באמצעות סעיף 233 דאז, והיום סעיף 350. אם כולנו מסכימים שזה היה הדין ערב תחילתו של חוק החברות, הרי או שההוראה הזאת מיותרת, לדעתך, או שלא. אבל בודאי אתה לא יכול להתנגד למהות שלה. כי המהות שלה בסך הכל אומרת – יש כאן עוד פעם תורת המשחקים. בסדר?  שבעים וחמש יכול לקבל החלטה של שבעים וחמש. אם אתה רוצה לשנות רוב למטה או למעלה בצורה מסוימת – לשנות למעלה בעצם זה לא בעיה. 

חגי טיומקין:

	לא. הרוב לפי הרוב שאתה צריך לשנות. סליחה.

מרים אילני:

 	נכון, תקנון. אבל פה אנחנו מדברים על סעיף בחוק שקובע את הרוב הזה.

חגי טיומקין:

	לא.

מרים אילני:

	לפי 236 זה לא היה קבוע בתקנון. זה היה קבוע בחוק. החוק קבע תשעים אחוז.

חגי טיומקין:

	נכון.

מרים אילני:

	בא הסעיף ואומר: אנחנו רואים כאילו נקבע בתקנון תשעים אחוז. אז כשאומרים כאילו נקבע בתקנון תשעים אחוז, אתה יכול לשנות את התקנון.

חגי טיומקין:

	ברוב של תשעים אחוז.  זה מה שאומר סעיף 24 ששולח אותך ל-20.

דוידה לחמן-מסר:

	אבל החוק קבע את התקנון. החוק קבע את זה. אנחנו מאפשרים את התשעים אחוז.

היו"ר רשף חן:

	אני אבקש שעורך דין טיומקין יסביר את הטענה שלו.

חגי טיומקין:

	סעיף 24 אומר הוראות מעבר לגבי תזכיר ותקנון. חברה שהתאגדה לפני תחילתו של חוק זה רשאית – סעיף 4 – לקבוע בתקנון כפוף להוראת 20(ב) הוראה בדבר הרוב הדרוש לשינוי הוראות בתקנון. 

	מה אומר סעיף 20(ב)? אומר: נקבעה בחוק זה הוראה שניתן להתנות עליה - - -

מרים אילני:

	אבל זה לא אותם אנשים. 


חגי טיומקין:

                     סעיף 24 מה אומר? בוא נתחיל מהסעיף הקיים היום – 342: "חברה שהתאגדה לפני תחילתו של חוק זה", יראו כאילו בתקנון שלה כתוב תשעים אחוז. כתוב בתקנון תשעים אחוז. עכשיו, אנחנו רוצים לשנות. 

	יש לי פרוצדורה בחוק שאומרת מה אני עושה כשיש לי בתקנון סעיף שאומר משהו. אני טוען ש-342 עושה חזקה שבתקנון כתוב: אדוני, התנגדת לפני, אתה רוצה לשנות את הרוב שהיום זה שמונים בחוק החברות, אנחנו רואים כאילו יש סעיף בתקנון שלך שאת השינוי הזה נעשה רק בתשעים אחוז.

היו"ר רשף חן:

	אני רואה שבשבעים וחמישה אחוז. איך הגעת?

חגי טיומקין:

	אני ב-342. אנחנו יוצאים הרי מ-342. זה ההתחלה: "חברה שתאגדה לפני תחילתו של חוק זה, יראו כאילו נקבעה בתקנונה הוראה, לפיה לאישור ההצעה " של המכירה הכפויה צריך רוב לא של שמונים, מה שכתוב היום בחוק, אלא של תשעים. למה? כמו שהסבירו. בפקודה  - 

היו"ר רשף חן:

	עכשיו נניח שזה באמת כתוב בתקנון. בא סעיף 24, אבל הוא מדבר על שבעים וחמש. לא מדבר על תשעים.

חגי טיומקין:

	לאט. לאט. מה אומר 24(4)? חברה שהתאגדה רשאית לשנות את ההוראות הקבועות בתקנה... ברוב אחר... אם נקבע  בתקנונה." עכשיו, מה נקבע בתקנון? תשעים אחוז. 

היו"ר רשף חן:

	זה נקבע לעניין אחר. לא לעניין תיקון תקנות.

חגי טיומקין:

	לא. סליחה. חברה רשאית לשנות את ההוראות בהחלטה שהתקבלה ברוב. 

היו"ר רשף חן:

	הוראת תקנון שסעיף (3( מתייחס אליו זה: לא ישנו אצלנו תקנון ברוב של שבעים וחמש.... עכשיו, אתה בא ואומר - - -

חגי טיומקין:

	סליחה. 24(4): החברה רשאית לקבוע בתקנון, כפוף ל-10(ב) הוראה בדבר הרוב השנוי לשינוי ההוראות בהחלטה שהתקבלה באסיפה הכללית , וברוב גדול יותר אם נקבע ב....בתקנון." אנחנו בסיטואציה הזו. אנחנו צריכים להיות כפופים ל-20(ב). מה אומר 20(ב)? נקבעה בחוק הוראה, הוראה שניתן להתנות עליה, או הוראה בתקנון, לא תהא החברה רשאית לשנות את ההוראה הזאת אלא בהחלטה שהתקבלה באסיפה הכללית באותו רוב מסוים או ברוב המוצע, לפי הגבוה מבין השניים. אז אתה צריך היום תשעים אחוז.

מרים אילני:

	העניין הוא שהרוב הזה והרוב הזה הוא לא אותו רוב . אתה צודק בניתוח שלך, והרוב שצריך לשינוי התקנון הוא לא שבעים וחמישה אחוז. הוא תשעים אחוז. אבל זה לא תשעים אחוז מהניצעים. זה תשעים אחוז מבעלי המניות.  

חגי טיומקין:

	או.קיי.

 מרים אילני:

	ולכן - -

חגי טיומקין:

	לא! רוב שצריך לצורך השינוי.

מרים אילני:

	לא. בסדר. אבל זה הבעיה פה. לפי פקודת החברות אי אפשר היה לשנות את זה אלא באישור בית משפט. 

חגי טיומקין:

	למה, אם כתבת בתקנון שמותר לך לשנות - - 

מרים אילני:

	236? לא כתוב שאפשר לעשות את זה . בפקודה לא היה כתוב. לא. לא.  זה היה קבוע בחוק. 

חגי טיומקין:

	או.קיי. זה משהו שחייב להיות פחות מתשעים אחוז.

מרים אילני:

	כן. הדרך היתה לפנות לבית משפט לפי 233. ואת אותה דרך אנחנו רוצים להעתיק פה.

חגי טיומקין:

	לא, אבל איזה רציונל יש לדרוש תשעים אחוז מבעלי המניות - - 

מרים אילני:

	לא. אם יש תשעים אחוז בסדר.

היו"ר רשף חן:

	תשעים אחוז מאיזה בעלי מניות? מכלל בעלי המניות?

מרים אילני:

	לא. כלל המניות זה לא רלבנטי. 

היו"ר רשף חן:

	ההצעה לעשרה אחוז. 

חגי טיומקין:

	החוק מדבר על אותו רוב שצריך לפי מה שכתוב. לפי הסעיף תשעים אחוז. תשעים אחוז לא מכלל בעלי המניות אלא תשעים אחוז מהרוב שנקבע ב-341.

מרים אילני:

	אבל  זה מה שרוצים לשנות פה. אנחנו אומרים שהרוב הזה הוא לא רלבנטי לרוב הזה.

חגי טיומקין:

	שלא יהיה מצב שהחברה תהיה חייבת מאה אחוז בעלי מניות מסכימים, יהיו חייבים ללכת לבית משפט. למשל. תמנעו מעורכי הדין את הפרנסה.

היו"ר רשף חן:

	מה שבעצם מנסים לומר כאן, ההצעה הזאת של תשעה אחוז לשנות את התקנון ברור שלא רוצים. אבל באים ואומרים: תשמעו, אל תשכחו אותנו בבית משפט. תנו לנו איזה שהוא BENCH MARK שאם אנחנו. אבל התשובה היא שאם יש לך תשעים אחוז זה בסדר. אם יש הסכמה של תשעים אחוז. תשעים אחוז מהניצעים. אתה לא צריך לתקן את התקנון. הצעה פה אחד לא תהיה חשודה. 

גד סואן:

	פה אחד, למה פה אחד?

היו"ר רשף חן:

	אני אגיד לך למה. כי אחרת, תאר לעצמך שהקבוצה שלך – תשעים אחוז סביר? תשמע גדי, אני אומר לך מה הבעיה עם פה אחד. למה לא פה אחד. אז הקבוצה שלך, נניח האלטרנטיבה תשעים אחוז. אני בעל התשעים אחוז. אני רוצה להציע לעשרה אחוז. עכשיו, אני מעביר תיקון תקנון שצריך הסכמה של שני אחוז מהם. 

מוטי ארד:

	אז זה תשעים ושישה אחוז. אם אתה רוצה להשתלט על החברה ולכפות על השאר את , כן חברה פרטית. אתה רוצה למכור את החברה הפרטית שלך, ויש שמונים אחוז שמסכימים לזה. אתה רוצה לכפות את זה על העשרים אחוז הנותרים. אתה כל פעם הולך ואומר איזה רוב אתה רוצה למנוע שיכפה על האחרים שלא יהיה בצורה תקינה. מתשעים אחוז שהיום החוק מתיר לך נשאר לך לקנות עשרה אחוזים. אתה צריך לכפות את זה על עשרה אחוזים. אז אתה לפחות צריך את ההסכמה של חצי מהם? 

היו"ר רשף חן:

	לא.

מרים אילני:

	לא.

היו"ר רשף חן:

	תתקבל פה אחד או בדרך הקבועה לפי סעיף זה. כל בעלי המניות. אם יש מחלוקת – שילכו לבית משפט. אם אין מחלוקת – לא נשלח אותם לבית משפט סתם. 

	בסדר? אז מוטי, מוסכם פה אחד – חוסך לך את הדרך לבית משפט, וזה הוגן. הלאה.  זה מקובל גם?


מרים אילני:

	נעבור לסעיף ההגדרות.

הרצל כספי:

	לפני שהולכים לסעיף ההגדרות. אני בפנייה שלי התייחסתי לשני נושאים שהוועדה כבר התייחסה אליהם ואני לצערי באותה ישיבה לא יכולתי לבוא.

היו"ר רשף חן:

	קודם נגמור את סעיף ההגדרות.

מרים אילני:

	הגדרה ראשונה – בורסה – עכשיו זה דברים מאוד טכניים. 

"בורסה – בורסה בישראל וכן בורסה מחוץ לישראל שקיבלה אישור מידי מי שרשאי לתיתו על פי דין במדינה שבה היא פועלת"
	
	מה שאנחנו רוצים להבהיר זה שגם "שוק מוסדר" שאינו בהגדרתו בורסה מבחינה פורמלית הוא לא מוגדר כבורסה מאי אילו סיבות, בחוץ לארץ, בארץ אין דבר כזה, גם זה ייכנס להגדרה של בורסה. לכן אנחנו מוסיפים פה: 

	"וכן שוק מוסדר כהגדרתו בחוק השקעות משותפות בנאמנות" והכנסתי פה את ההגדרה" הגדרת שוק מוסדר בחוק בחוק השקעות משותפות ונאמנות "שוק מוסדר" – מערכת שבאמצעותה מתנהל מסחר בניירות ערך, באופציות או בחוזים עתידיים, על פי כללים שנקבעו על ידי מי שרשאי לקבעם על פי דין במדינה שבה הוא מתנהל".

	מדובר בהבראה. למשל. הנאסד"ק לכאורה אפשר היה להגיד שזה לא בורסה.

קריאה:

	זה לא לכאורה. 

היו"ר רשף חן:

	חברה שמציעה מניות בנאסדק – אז היא מוגדרת כחברה ציבורית בישראל.

מרים אילני:

	נכון. נכון.

היו"ר רשף חן:

	בזמן שעד עכשיו ניתן היה לטעון כי זה חברה פרטית כי היא לא הציעה - - 

מרים אילני:

	כי היא לא בורסה. כי הנאסדק זה לא בורסה. אבל זה מאוד חלש. זה לא רק חלש.

היו"ר רשף חן:

	או.קיי. זו הבהרה והיא ברורה ונכונה.

מרים אילני:

	הנושא הנוסף זה הוספת הגדרה של חברה. חברה היתה מוגדרת בכל הפקודות שקדמו לחוק החברות, בחוק החברות ההגדרה הושמטה. זו גם הבהרה כי ברור שחוק החברות חל רק על חברה שהתאגדה בישראל ולא על חברות שהתאגדו מחוץ לישראל. אבל כיוון שנשאלנו וחזרנו ונשאלנו, אנחנו מוסיפים את זה כהגדרה:

"חברה – חברה שהתאגדה לפי חוק זה, לפי פקודת החברות, פקודת החברות 1921 או לפי פקודת החברות 1919."

	בפקודה ההגדרה של חברה היתה "לפי פקודה זו" או לפי הפקודות שמנויות פה. זאת גם רק הבהרה. וכבר אני אפנה אותך, אם תהפוך את הדף, יש תיקון לסעיף 9, סעיף האגרות.  יש סעיף אחד שבו חברה ולא רק חברה שהתאגדה מחוץ לישראל, וזה סעיף האגרות. ולכן, בסעיף הזה אנחנו מבקשים להוסיף "בסעיף זה "חברה" – לרבות חברת חוץ".

היו"ר רשף חן:

	המבקש לרשום חברה ישלם בעת הגשת הבקשה אגרה. 

מרים אילני:

	אצל רשם החברות.


היו"ר רשף חן:

	זה מעניין. זאת אומרת - - -

גד סואן:

	קודם זה לא היה. 

היו"ר רשף חן:

	חברת חוץ אי אפשר רישום בארץ. הוא פה בתוך החוק? ומה חל עליה אז?

מרים אילני:

	חל עליה החוק הזה. 

היו"ר רשף חן:

	אז למה כולם מגדירים אותה כחברה?

מרים אילני:

	כי עכשיו הגדרנו חברה – לכל צורך אחר חוק החברות חל רק על חברה שהתאגדה בישראל. 

היו"ר רשף חן:

	למה לא לכתוב אז גם חברה שנרשמה לפי סעיף - - -

מרים אילני:

	איפה? אתה לא רוצה להחיל על חברה. אנחנו ב-346 – חברה זרה. חובת רישום של חברת חוץ. חברת חוץ לא תקיים בישראל מקום עסקים אלא אם כן נרשמה כחברת חוץ. זה תאגיד שהתאגד מחוץ לישראל. חוק החברות לא חל עליו. ולא צריך לחול עליו. למעט הסעיף הזה. והסעיף של האגרות.

היו"ר רשף חן:

	למה היא צריכה לשלם אגרות?

מרים אילני:

	כי היא נרשמת אצל רשם החברות. מקבלת שירותים מרשם החברות. יש חובות דיווח שהיא צריכה לדווח לרשם החברות. 

היו"ר רשף חן:

	אני לא מבין. מצד אחד את אומרת לי שהחוק הזה לא חל עליה, ומצד שני אני שומע שהוא כן חל עליה.


מרים אילני:

	הוא חל עליה רק בסעיף 346.  רק חובת רישום כחברת חוץ כדי שיהיה נציג שאפשר יהיה לפנות אליו. 

היו"ר רשף חן:

	טוב. אבל איזה אגרות היא צריכה לשלם?

מרים אילני:

	אגרת רישום.

קריאה:

	כמה זה?

מרים אילני:

	אלפיים ו....

היו"ר רשף חן:

	אגרת רישום ואגרה שנתית. 

מרים אילני:

	האמת היא שזה גם מופיע בסעיף עצמו. אם תשימו לב, זה מופיע גם בסעיף 46. כתוב "ושילמה את אגרות הרישום". למען הסר ספק.

היו"ר רשף חן:

	הורסיה אוטומטית באגרות. הלאה. 

מרים אילני:

	חברת חוץ הוא תיקון שהוא ממש הבהרה ולא יותר מזה. היום מופיע חברת חוץ – חברה הרשומה מחוץ לישראל וכן כל חבר בני אדם למעט שותפות, שנרשם או שהתאגד מחוץ לישראל" אנחנו רוצים לשנות את זה ל"תאגיד, למעט שותפות, שהתאגד מחוץ לישראל", משום שהמבחן לשאלת תחולתו של החוק  - - 

היו"ר רשף חן:

	קפצנו על ועדת דירקטוריון משום מה.

מרים אילני:

	ועדת דירקטוריון זה גם כן תיקון שתיקנו קצת את ההוראות של סעיף 110 וכבר עברנו עליהן.


היו"ר רשף חן:

	ועדת דירקטוריון מאושר. חזרה לחברת חוץ.

מרים אילני:

	חברת חוץ – כיום מופיע: חברה הרשומה מחוץ לישראל וכן כל חבר בני אדם, למעט שותפות, שנרשם או שהתאגד מחוץ לישראל". שאלת הרישום לא רלבנטית, משום שאתה יכול להיות חברת חוץ שנרשמת. ולכן אנחנו שואלים התאגדת או לא התאגדת. אם התאגדת מחוץ לישראל, לכאורה יכולה להיות חברה ישראלית שהתאגדה בישראל ונרשמה כחברת חוץ מחוץ לישראל, ולכאורה היא נכנסת להגדרה. זה טיעון שולי ולא חשוב. 

היו"ר רשף חן:

	תאגיד, למעט שותפות, שהתאגד מחוץ לישראל: ואם על פי הדין המקומי שם ההתאגדות לא מצריכה רישום?

מרים אילני:

	לכן אנחנו כותבים שזה התאגד מחוץ לישראל ולא משנה הרישום. אם לפי הדין שבו הוא התאגד הוא נחשב שהוא התאגד, אז זה תאגיד.

חגי טיומקין:

	ואת מעדיפה תאגיד על חבר בני אדם?


היו"ר רשף חן:

	זאת אומרת נרשם או התאגד זה אותו הדבר.

מרים אילני:

	הרישום כשלעצמו לא קובע.

היו"ר רשף חן:

	את מתעלמת מהרישום. אם הוא נרשם הוא בוודאי תאגיד. זה בתוכו. 

גד סואן:

	למה תאגיד ולא חברה?

מרים אילני:

	כי זה לא רק חברה. זה גם שותפות. גם עמותה. למעט שותפות משום שיש סעיף ספציפי בפקודה.


היו"ר רשף חן:

	מה בעצם המשמעות של זה כן?

מרים אילני:

	לא הבנתי את השאלה.

היו"ר רשף חן:

	מה המשמעות של חברת חוץ כאן? רק אם אין רישום. 

מרים אילני:

	רק אגרה. אגרת רישום.  תיקון להגדרה של חברה ציבורית שלא מופיע בכחול, ולכן אני מבקשת את אישור הוועדה. היום מופיע חברה ציבורית – חברה שמניותיה רשומות למסחר בבורסה, שזה בורסה בישראל ובורסה מחוץ לישראל. זה ההגדרה של בורסה, או שהוצעו לציבור על פי תשקיף כמשמעותו בחוק ניירות ערך, ומוחזקות בידי הציבור.

	עכשיו, מה שעשוי היה להתפרש כיום זה כאשר חברה לא נסחרת בבורסה מחוץ לישראל אלא היא הציעה ניירות ערך לציבור מחוץ לישראל והיא לא נרשמה נניח בנאסדק, אלא היא הוציאה לפי תשקיף לפי הדין הזר, לכאורה זה לא נכנס להגדרה. מכאן ההגדרה אומרת תשקיף – כמשמעותו בחוק ניירות ערך. למרות שאני נטיתי לומר שגם כשכתוב "כמשמעותו בחוק ניירות ערך" זה לאו דווקא תשקיף לפי חוק ניירות ערך ,אלא משהו שהוא מסמך רישום כמו בזה. והראיה, 

היו"ר רשף חן:

	מה ההגדרה של תשקיף בחוק ניירות ערך?

מרים אילני:

	אין הגדרה. עכשיו, נטענה הטענה ש"כמשמעותו" בהכרח זה תשקיף לפי חוק ניירות ערך. וכיוון שנטענה הטענה, רצינו לבוא ולהבהיר שזה חל גם על חברה - - -אני רוצה להפנות פה לסעיף - - 

חגי טיומקין:

	מה זה מסמך הצעה לציבור – משהו שהוא כמו תשקיף אך לא תשקיף?

מרים אילני:

	כן. בדיוק. 

היו"ר רשף חן:

	מה זה כמו תשקיף אך לא תשקיף? 

מרים אילני:

	אני יכולה להגיד במקום זה תשקיף.

היו"ר רשף חן:

	אני יכול לפרסם באינטרנט או משהו. בכל מקרה זה מסמך שנדרש - - 

מרים אילני:

	נדרש לפי הדין.  עכשיו, מה שקורה, אני גם רואה את זה -- -


היו"ר רשף חן:

	יש איזו דוגמה למסמך כזה?

מרים אילני:

	פרוספקטוס בארצות הברית זה המסמך.

קריאה:

	אבל זה תשקיף. את נרתעת מהמילה המשמעות שיתקפו אותה.

מרים אילני:

	זה טיעונים שהועלו, ואני אומרת, הטיעונים האלה, אני כשלעצמי, לא ממש חשבתי שהם חזקים, במיוחד אם אתה מסתכל על סעיף 364 לחוק החברות, אז הוא מתייחס גם לחברות ציבוריות שמניותיהן הוצעו לציבור מחוץ לישראל כאופציה שנייה לחברות שנסחרות בבורסות מחוץ לישראל. כתוב "השר רשאי לקבוע לאחר התייעצות עם הרשות לניירות ערך, כי הוראות חוק זה החלות על חברות ציבוריות לא יחולו כולן או חלקן על חברות ציבוריות שמניותיהן הוצעו לציבור מחוץ לישראל בלבד, או שהן רשומות בבורסה מחוץ לישראל בלבד". 

זאת אומרת, שעולה מהסעיף הזה שברור שהכוונה שהיתה להחיל את זה גם על חברות שניירות ערך שלהן הוצעו מחוץ לישראל, אבל לא נסחרות בבורסות מחוץ לישראל. העלו את הטענה שזה לא עולה מההגדרה, אז צריך לתקן את זה.

קריאה:

	הכוונה שלכם שההצעה הזאת, מסמך ההצעה לציבור היה מחוץ לישראל.  הצעה לציבור מחוץ לישראל הנדרש בדין באותו מקום. 

חגי טיומקין:

	את רוצה להחיל על כל דיני החברות בישראל ..... 

מרים אילני:

	לטענתי זה חל. מה זה חברה שהנפיקה בחוץ. 

קריאה:

	אם היא חברה ישראלית. 

מרים אילני:

	חברה שהתאגדה בישראל.

חגי טיומקין:

	התאגדה בישראל אבל הנפיקה בחוץ.

מרים אילני:

	נכון.

היו"ר רשף חן:

	על פי זה זה גם חל על חברה שהיא כל כולה אמריקאית. התאגדה שם. למה לא?

מרים אילני:

	לא. חברה בהגדרה. כבר הגדרנו חברה. חברה כבר הגדרנו חברה שהתאגדה לפי חוק זה, לפי פקודת החברות. זה התוספת שעשינו עכשיו. גם למען ההבהרה. 

היו"ר רשף חן:

	אה, חברה ציבורית, חברה לפי ההגדרה הזאת. 

היו"ר רשף חן:

	ואז יש לך את הבעיה, מרים, של הפטורים שהם נתנו כאן ולא יחולו. נכון? הפטורים שאתם נתתם בתקנות לא יחולו על הנפקה כזאת בחוץ.

איריס ציבולסקי:

	בטח שהם יחולו. היא לא חייבת לתת תשקיף לפי חוק ניירות ערך. 

מוריה הופטמן:

	היא כן תהיה חברה ציבורית.

מרים אילני:

	השאלה אם יש מצב שבו בארץ החברה הזאת היתה נחשבת לחברה שלא הנפיקה לציבור, ובחו"ל  היא תיחשב שהנפיקה לציבור.

איריס ציבולסקי:

	כן. כן. וזה לא טוב. 


היו"ר רשף חן:

	ואם נכתוב "על פי תשקיף"? אולי פשוט נכתוב "על פי תשקיף" בחו"ל?

חגי טיומקין:

	 מה זה מסמך הצעה לציבור שאינו תשקיף?

קריאה:

	זה אותו דבר.

מוריה הופטמן:

	בארצות הברית הם אמרו, זה תשקיף מסוג אחר. זה תשקיף של עמוד. אבל הם רואים את זה כתשקיף.

קריאה:

	זה לא תשקיף כמשמעותו אצלכם?

אמיר וסרמן:

	זה מסמך מאוד קצר. 

איריס ציבולסקי:

	לא פוטרים אותה מההגדרה ציבורית באופן פורמלי, אלא אומרים אנחנו פוטרים מהצורך לתת תשקיף, ובמקום זה יש מסמך אחר. 

מרים אילני:

	אם בארץ היה צריך תשקיף, אז אותה סיטואציה גם שם אנחנו נראה כאילו- - - 

היו"ר רשף חן:

	זה מאוד מסובך. רגע, אני רוצה להבין משהו. הכללים לגבי הצורך או אי הצורך בתשקיף בחו"ל, בעיקר בארצות הברית, הם נקבעים בחוק, או בכללי הבורסה?

איריס ציבולסקי:

	בחוק. בחוק ניירות ערך ובכללים מכוח חוק ניירות ערך שם.

היו"ר רשף חן:

	וזה נקרא תשקיף? פרוספקטוס?

איריס ציבולסקי:

	כן.

היו"ר רשף חן:

	ומסמכים אחרים לא ייחשבו תשקיף?

איריס ציבולסקי:

	יש תשקיף הצעה לעובדים. 

היו"ר רשף חן:

	אז בעצם זה לא פותר את הבעיה. אם זה תשקיף או מסמך – התוצאה היא אותה תוצאה. 

איריס ציבולסקי:

	בחוק ניירות ערך הישראלי כמה חריגים יש לעניין הזה של חובת תשקיף. 

קריאה:

	אם זה היה נעשה פה זה היה פטור לחלוטין. אבל בגלל שעשו את זה בארצות הברית, היא פטורה בארצות הברית, אבל בגלל זה – זה לא יכול להיות.

נתי שילה:

	השאלה גם מה קורה בסוף.

היו"ר רשף חן:

	תראו, מה שאני מבקש, את העניין הזה לא נאשר כרגע. 

מוטי ארד:

	המקל מבין השניים. כי אם זה שם לא חייב בתשקיף, אז לא יצטרכו תשקיף פה.

היו"ר רשף חן:

	תעצרו רגע אחד. הנושא הזה אני חושב לא מספיק מבושל. אני מבקש שמשרד המשפטים והרשות לניירות ערך, אם תרצו לשתף את היועץ המשפטי של הוועדה אתם גם מוזמנים בעניין הזה, אמרתי את זה בעדינות. 	תנסו לנסח משהו.

קריאה:

	גם איגוד החברות הציבוריות כי יש לנתי השגות מאוד משמעותיות.

היו"ר רשף חן:

	חכו, זה יבוא לכאן. 


מרים אילני:

	אבל אנחנו מדברים כאן על הנוסח. ההשגות שלהן אני מבינה - - 

היו"ר רשף חן:

	מה ההשגות המהותיות – 

נתי שילה:

	שאם חברה החליטה שהיא רוצה לגייס הון בארצות הברית אז אם אנחנו רוצים להבריח אותם לגמרי אז הם יירשמו בארצות הברית וינפיקו בארצות הברית. אם היא רק נרשמה פה, אבל כל הפעילות, נקרא לזה, הציבורית שלה היא בארצות הברית, אז צריך ללכת לפי מה שנקרא "דינא דמלכותא דינא". ואת כל הנושאים הציבוריים שלה להכפיף את זה לרשות ניירות ערך האמריקאית ולפי הכללים האמריקאים, ולפי כללי דלאוור היא נרשמה והיא נסחרת בדלאוור, לא להחיל עליה כל מיני כללים שלא מוכרים שם ובעלי המניות בארצות הברית לא מכירים את זה וכולי. זאת העמדה העקרונית שלנו בעניין כזה.

מרים אילני:

	ההערה העקרונית שלו לא קשורה לתיקון, דרך אגב. כי ההערה שלו באה ואומרת שההגדרה כיום הוא רוצה לשנות אותה, כי כיום כתוב "חברה ציבורית – חברה שמניותיה רשומות למסחר בבורסה" בורסה זה כולל בורסה מחוץ לישראל. זאת אומרת, אין ספק שהיום חברה שרשמה את המניות שלה מחוץ לישראל, בבורסה מחוץ לישראל, זה חל עליה. הוא רוצה לשנות את זה. וזה כבר נדון בוועדה ונפסל. 

נתי שילה:

	ומי קורא את זה ומי מפקח על זה? לא הרשות לניירות ערך.

מרים אילני:

	בוודאי שלא. אבל אנחנו מדברים כאן על כללים של - - -

היו"ר רשף חן:

	זה מה שדידי אמרה שהיא רוצה להגן על בעלי מניות בזימבבואה. 

מרים אילני:

	נכון.  שמי שמתאגד בישראל חל עליו חוק החברות הישראלי. 

קריאה:

	על איזה ציבור את מגנה?

מרים אילני:

	כללי החברות נקבעים לפי דין מקום ההתאגדות. כללי המסחר בבורסה נקבעים לפי הכללים של הבורסה שבו הם מתנהלים. חוקי ניירות ערך – עברנו את הויכוח הזה. 

מוטי ארד:

	מה עם דח"צים באמת?

מרים אילני:

	אז בדח"צים עשינו הקלות מסוימות. אבל הויכוח הזה כבר נדון בועדה ולא נפתח אותו בגלל משהו שאני רוצה להבהיר עכשיו. אם לא רוצים להבהיר אז נשאיר את זה ככה.

היו"ר רשף חן:

	ההערה של מרים מובנת. יש פה שאלה מאוד מאוד יסודית, שחורגת לחלוטין מההגדרה הזאת. זה האם בזה שאני מתאגד, שאני רושם את המניות שלי למסחר בניו יורק, אני רוצה בעצם דה פקטו להפוך לחברה אמריקאית. 

מוטי ארד:

	לא חברה אמריקאית. חברה ישראלית, אבל בקטע הציבורי אני ציבורי אמריקאי.

היו"ר רשף חן:

	אני חברה ישראלית ציבורית לכן כל הדין שחל עלי הוא ציבורי, ואמריקאי.

אמיר וסרמן:

	גם בחו"ל הרי מקום ההתאגדות קובע את דיני החברות.

היו"ר רשף חן:

	ומה אם אני רשום גם פה וגם פה?

אמיר וסרמן:

	חלים גם כללי המסחר של הבורסה. זה אותו כלל כאן. אין כאן הבדל.

היו"ר רשף חן:

	לא נפתח את הויכוח הזה עוד פעם.

הרצל כספי:

	מרים, נדמה לי שפסיק אחד כאן מיותר. הצעה לציבור, הפסיק כאן מיותר. אני רק אומר את זה מפני שאז אפשר לייחס את זה - - - 

מרים אילני:

	פה יש הגדרה של רכישה שכבר עבדנו עליה בוועדה, ואני לא אחזור על כל המרכיבים שלה. אבל מה שקרה, שכתוצאה מהשינוי, מהכחול, מה שהתגבש בוועדה הוא שהיתה סיטואציה אחת שגם היה צריך לפתור אותה עם הגדרת הרכישה, ולכן אני רוצה או לחזור לנוסח של הכחול, או להוסיף: 

	רכישה, כמו שדיברנו בזמנו, בקשר לחלוקה. אנחנו מדברים על הגדרת רכישה בתוך הגדרת חלוקה, שזה בעצם חלוקת דיבידנד. ודיברנו על זה שכשחברה רוכשת את המניות של עצמה רואים אותה כאילו היא מחלקת דיבידנד, ולכן יחולו כללי החלוקה.

	אבל אמרנו, יש סיטואציות מסוימות שבהן למרות שהחברה רוכשת את המניות מחברת בת שלה או נותנת מימון לזה, בכל זאת לא נראה בזה כרכישה, כי החברה מקבלת כסף ולא מחזירה כסף. ההגדרה היום אומרת:

	"רכישה – רכישה או מתן מימון לרכישה, במישרין או בעקיפין, בידי חברה או בידי חברה בת 
	שלה"

	בקטע הזה כתבנו בסוף ההגדרה:

	"ואולם לא יראו כרכישה, רכישת ניירות ערך של החברה מהחברה או מתאגיד אחר ....

היו"ר רשף חן:

	רגע, רגע.  

מרים אילני:

את זה כבר עשינו. אני לא רוצה לעבור על מה שעשינו.  

"רכישה או מתן מימון לרכישה במישרין או בעקיפין, בידי חברה או בידי חברה בת
שלה או בידי תאגיד אחר בשליטתה, של מניות החברה או של ניירות ערך שניתן להמירם
למניות החברה, או שניתן לממשם במניות החברה, או פדיון של ניירות ערך בני פדיון שהם
חלק מהונה העצמי של החברה בהתאם לסעיף 3120ד) ולרבות התחייבות לעשיית כל אלה;"

כל זה זה רכישה. 

היו"ר רשף חן:

וזה התיקון שכבר עברנו עליו.

מרים אילני:

	עברנו עליו. עכשיו, כשחברה רוכשת את המניות של עצמה או נותנת מימון כדי לרכוש את המניות של עצמה, או כאשר חברת בת רוכשת את המניות של חברת האם, בכל הסיטואציות האלה בדרך כלל נראה בזה רכישה, ויחולו כללי החלוקה, כאילו שהיא מחלקת דיבידנד. אבל הוספנו ואמרנו:

	"ואולם לא יראו כרכישה, רכישת ניירות ערך של החברה מהחברה או מתאגיד אחר בבעלותה
המלאה של החברה אף אם המימון לרכישה ניתן על ידי החברה עצמה או תאגיד אחר בשליטתה של החברה"

בסיטואציה הזאת, כבר עברנו על זה, ואני חושבת שלא נעבור על זה שוב. אמרנו, במקרה כזה אין הפחתה, אין חלוקה חזרה לבעלי המניות ולכן אין בעיה.

במקור, בכחול כתבנו: "ואולם לא יראו כרכישה אם הרכישה על ידי החברה עצמה או בידי חברת בת בבעלותה המלאה". בעקבות הדיון בוועדה אתה באת ואמרת, אתה רוצה בדיוק שיהיה את הסיטואציות הספציפיות שבהן לא יראו כרכישה, ולא משהו כללי שבכל מקרה של רכישה מידי החברה או מידי חברת בת שלה בבעלות מלאה לא נראה כרכישה. הכנסנו את הסיטואציה הזאת, אבל בטעות השמטנו סיטואציה שבה חברת בת רוכשת את המניות מחברת האם שלה. סיטואציה כזאת לכאורה נכנסת להגדרה ברישא. אבל אין בה הפחתת הון, משום שהחברה מנפיקה לחברת הבת שלה.

היו"ר רשף חן:

	אתם רוצים להוסיף, וכן לא יראו כרכישה רכישת ניירות ערך של החברה מהחברה או מתאגיד אחר בבעלותו המלאה של החברה – זה אותו דבר. זה פעמיים.

קריאה:

	מה הכוונה רכישה מהחברה?

מרים אילני:

	שהחברה הנפיקה ניירות ערך.

חגי טיומקין:

	אבל מה זה רכישה מהחברה? היא רוכשת מעצמה? או רוכשת  מבנות שלה?

מרים אילני:

	זהו. שהיא לא רוכשת מעצמה. בדיוק זה. מבנות שלה או בנות שלה ממנה. זה הצלבה.

היו"ר רשף חן:

	המהות ברורה אבל אני חושב שהניסוח.

מרים אילני:

	זה הולך בהצלבה, זה בדיוק העניין.  

קריאה:

	למה צריך להסביר את זה? הרי רכישה מהחברה זה לא רכישה  - - -

קריאה:

	שבבעלותה של החברה.

היו"ר רשף חן:

	קודם כל תסבירי את המהות. 

מרים אילני:

	מוסכם, אין ויכוח שכאשר חברה -- - היום החוק אומר שחברת בת רוכשת מניות מחברת אם רואים בזה כחלוקה.

היו"ר רשף חן:

	את באה ואומרת, חברת בת שרוכשת מניות מחברת אם  - - -

מרים אילני:

	אין חלוקה.

היו"ר רשף חן:

	אין חלוקה. בשני התיקונים.

מרים אילני:

	הרעיון הוא שכאשר חברת הבת רוכשת מגורם שלישי את המניות של החברה האם, אז יחולו כללי החלוקה. 

היו"ר רשף חן:

	זה בעצם חברה שרוכשת את עצמה באמצעות חברת הבת.

מרים אילני:

	נכון. אבל כאשר היא רוכשת מחברת האם שלה, שחברת האם מנפיקה לה ניירות ערך  - - 

היו"ר רשף חן:

	זה פשוט החלפה. מניות  תמורת כסף, ואתם רוצים שזה יעבוד בשני הכיוונים.

מרים אילני:

	נכון.  זה הכל בתוך הבית.

היו"ר רשף חן:

	קודם כל, זה מצב של בעלות מלאה. חברת הבת מאה אחוז זהות מוחלטת.

מרים אילני:

	נכון.

היו"ר רשף חן:

	גם כאשר יש זהות מוחלטת בבעלי המניות וזה לא בעלות של אחת של השניה, זה לא חברת בת אלא חברה אחות?

מרים אילני:

	כן. תאגיד אחר וכולי. 

קריאה:

	או תאגיד אחר בבעלותה המלאה.

היו"ר רשף חן:

	לא, מרים, אני שואל את השאלה אחרת. אני שואל אותך קודם כל: את מדברת על חברה בת, ואת באה ואומרת, אני רוצה שזה יעבוד בשני הכיוונים. בין אם אני קונה ממנה ובין אם אני מוכרת לה, זה לא -- -

מרים אילני:

	לא. לא. לא. מה שאני אומרת זה שכאשר היום סעיף 309 שאתה מפנה אליו אומר, שיחולו כללי חלוקה בסיטואציות מסוימות שבהן חברה בת רוכשת ניירות ערך של חברה האם. אפשר לפנות רגע לסעיף 309.  חברה בת או תאגיד אחר בשליטת החברה האם זה חברה אחות.

היו"ר רשף חן:

	תאגיד זה כולל חברה. זה לא חברה אחות. חברה אחות זה תאגיד אחר בשליטת אותם בעלי מניות כמו חברה האם.

דוידה לחמן-מסר:

	תאגיד אחר זה כל תאגיד לרבות חברה....

מרים אילני:

	לרבות החברה האם.  "רשאים לרכוש מניות של החברה האם באותו היקף שבו החברה האם רשאית לבצע חלוקה". זאת אומרת, חלים כללי החלוקה. בסדר?

קריאה:

	רואים בזה כמו דיבידנד.

מרים אילני:

	נכון. אז עכשיו התעוררה סיטואציה שבה חברה האם מנפיקה ניירות ערך לחברת הבת. האם יחול סעיף 309? ברור שהוא לא צריך לחול.

היו"ר רשף חן:

	למה את עושה את זה בהגדרת רכישה ולא פה, ב-309?

מרים אילני:

	כי זה נכון בעוד מקרים. זה נכון שכאשר החברה האם רוכשת מניות שלה שמוחזקות בידי חברת הבת. 


קריאה:

	זה לא יכול להיות.  

מרים אילני:

	כן. זה יכול להיות.  יכול להיות מצב כזה. 

דוידה לחמן-מסר:

	אנחנו רוצים להוריד את זה מהגדרת רכישה. זאת סיטואציה שהיא לא שייכת לנושא של הפחתת הון. 

קריאה:

	ואיפה אתם מכניסים את זה?

מרים אילני:

	בהגדרת רכישה. ולכן לא יראו כרכישה רכישת ניירות ערך של החברה מהחברה או מתאגיד אחר בבעלותה המלאה של החברה אף אם הרכישה היא בידי החברה, או תאגיד אחר בשליטתה של החברה. 

	בהצעת החוק הכחולה זה היה הרבה יותר טוב לדעתי, והוועדה שינתה את זה. אנחנו כתבנו בעמוד השני להצעה כתבנו בסעיף 1(6)  אני מפנה לסיפא. הסוף היה: "ובלבד שהמוכר אינו החברה עצמה או תאגיד אחר בבעלותה המלאה של החברה". וזה מגיע לאותה תוצאה. 

דוידה לחמן-מסר:

	אז מה הנוסח של הכחול?

מרים אילני:

	ובלבד שהמוכר אינו החברה עצמה או תאגיד אחר בבעלותה המלאה של החברה. אם החברה מוסיפה ניירות ערך או אם החברה נותנת מימון כדי לרכוש ניירות ערך מידי עצמה, בשתי הסיטואציות האלה - -

משה בוטון:

	אבל תאגיד אחר בבעלותה, זה יכול להיות גם חברת בת, לא?

דוידה לחמן-מסר:

	יכול להיות גם אגודה שיתופית.

משה בוטון:

	יכול להיות גם חברת בת שלה. תאגיד אחר בבעלותה. מה שאת מציעה עכשיו בעצם לא מוסיף על זה. 

דוידה לחמן-מסר:

	כן מוסיף.

מרים אילני:

	אני אומרת הוא חלופה למה שכתבנו בכחול שהוא היה לפי דעתי - - אני מעדיפה את הכחול.

דוידה לחמן-מסר:

	כן. אנחנו מעדיפים את הכחול. 

מרים אילני:

	כי בוועדה, עם כל הדיונים, זה הגיע לזה שרצו - - 

היו"ר רשף חן:

	אז מה הנוסח הסופי של הגדרת רכישה?

דוידה לחמן-מסר:

	מה את מבקשת?

מרים אילני:

	אני מבקשת שני דברים: או לחזור לכחול - - -

משה בוטון:

	לחזור לכחול.

היו"ר רשף חן:

	או.קיי. עכשיו, מה הנוסח של הגדרת רכישה אם חוזרים לכחול?

מרים אילני:

	יש לי הנוסח המשולב של הכחול:  

"רכישה או מתן מימון לרכישה במישרין או בעקיפין בידי חברה או בידי חברת בת שלה או בידי תאגיד אחר בשליטתה, של מניות החברה או של ניירות ערך שניתן להמירם למניות החברה או שניתן לממשם במניות החברה, או פדיון של ניירות ערך בני פדיון שהם חלק מהונה העצמי של החברה בהתאם לסעיף 312(ד), ולרבות התחייבות לעשיית כל אחד מאלה; ובלבד שהמוכר אינו החברה עצמה או תאגיד אחר בבעלותה המלאה של החברה".

היו"ר רשף חן:

בסדר גמור.

מוטי ארד:

	ואז גם חברת הבת יכולה לרכוש את המניות של חברת האם וזה לא ייחשב כרכישה. אז זה סותר שת 12(ב)

מרים אילני:

	זה לא סותר. זה בא להגיד שזה לא נחשב. 

מוטי ארד:

	זה סותר. כן נחשב או לא נחשב. יש שם סעיפים שנועדו רק לזה.

דוידה לחמן-מסר:

	לא בסיטואציה של בעלות מלאה.  יש מקרה אחד, 309 לא חל בו, וזה המקרה של מאה אחוז. 

קריאה:

	למה לא להחיל את 309(ב)? למה לא להחיל אותו?

מרים אילני:

	אבל זה לא נחשב רכישה בתוך כללי החלוקה. 

קריאה:

	אבל אם את ממעטת את זה ל-309 - - -

מרים אילני:

	אני לא ממעטת. אני רק אומרת שזה - -

מוטי ימין:

	את ממעטת את זה. את אומרת 309(א) לא יחול על רכישה מחברת הבת.

מרים אילני:

	רכישה בהגדרת חלוקה.  זה רק רכישה בהגדרת חלוקה.

דוידה לחמן-מסר:

	אני רוצה להבין מה הבעיה. אם כולם מסכימים שהגדרת הרכישה הזאת היא נכונה לעניין הגדרת רכישה, אתה רק מבקש שהמניות האלה יהיו רדומות. למה?

מוטי ימין:

	שהדין ימשיך לחול כפי שהיה לפני כן. כאשר חברה בת מחזיקה במניות של חברה אם - - -

דוידה לחמן-מסר:

	למה אתה חושב שהוא לא חל? למה שינוי הגדרה של רכישה פוגע בתרדמה של המניות?

מרים אילני:

	אתה יכול להגיד את אותה הערה על 308 ולהגיד, בגלל שלא הגדרתי את זה כחלוקה אז זה לא יהיה, כשחברה רוכשת את המניות  - - 

מוטי ימין:

	אם לדעתכם זה ברור שהגדרת רכישה - - -

מרים אילני:

	כתוב לך את זה. חלוקה – מתן דיבידנד או התחייבות  במישרין וכן רכישה. לעניין זה זה רק לעניין חלוקה. ככה זה כתוב.

היו"ר רשף חן:

	רגע, בעיני זה לא טוב. כאן אנחנו מגדירים רכישה באופן כללי. אנחנו אומרים שרכישה לא חלה על מצב שבו המוכרת או הקונה זה מצב של בעלות מלאה. סעיף 309 עוסק בחברה בת או תאגיד אחר, שרשאים לרכוש, 

מרים אילני:

	תתחיל עם 308. 

	רכשה חברה מניה או מניותיה – מתי היא רכשה? כשהיא יכולה לרכוש. כשמותר לה לפי כללי החלוקה – לא תקנה המניה זכויות. כל עוד המניה רדומה אז הרכישה פה היא לא אותה - - -

היו"ר רשף חן:

	אז הרכישה הזאת היא רכישה או שהיא לא רכישה?

מרים אילני:

	זה רכישה, בוודאי שרכישה. 

היו"ר רשף חן:

	אבל את אמרת שזה ממעט.

מרים אילני:

	לעניין כללי החלוקה. לעניין חלוקה!! זה כתוב. 

דוידה לחמן-מסר:

	רכישה או מתן מימון וכולי – לרבות ובלבד שהמוכר  למה זה רק לגבי חלוקה?

היו"ר רשף חן:

	זה לא רק לגבי חלוקה.

מרים אילני:

	זה לא רק כי כתוב פה למעלה. 

היו"ר רשף חן:

	אה, החלוקה והרכישה זה הגדרה אחת. זה לא שתי הגדרות נפרדות.  ואיפה ב -309 יש הפניה להגדרה של חלוקה?

מרים אילני:

	אין הפניה להגדרה של חלוקה.

דוידה לחמן-מסר:

	זה המונח רכישה.

היו"ר רשף חן:

	עכשיו. אני מבין את הקונטקסט.

דוידה לחמן-מסר:

	עכשיו קודם כל תסתכל גם על רכישה. בפרק רכישת חברות. חזרנו ל-308: 

מרים אילני:

	בסעיף ההגדרות יש לנו החזקה ורכישה כמשמעותן בחוק ניירות ערך. לפני הגדרה של הצעה פרטית.

קריאה:

	לא. אבל זה יחד עם אחרים.

מרים אילני:

	בסדר. אבל זה הגדרה.

קריאה:

	לא. לא. זה מתייחס רק ל"ביחד עם אחרים".


היו"ר רשף חן:

	זה לכל הפחות מבלבל ואולי גם סותר. כי בעצם מה שככה אמור לתת את הפתרון זה באותו היקף שבו החברה רשאית לבצע חלוקה. ואז את אומרת: הואיל וזה לא מוגדר כחלוקה בכלל, אז מזה נובע שהיא רשאית לבצע את החלוקה הזאת. אבל אפשר באותה מידה לקרוא את זה ולומר: המחוקק פה כותב לי : חברת בת או תאגיד, נותן לי פרוצדורה שלמה, אני מקיים את הפרוצדורה הזאת – זה חל עלי. 

	הפירוש הזה שאני צריך להבין שבגלל שבהגדרת חלוקה כתבתי שזה לא בעצם חלוקה, זה להזמין ויכוחים.

דוידה לחמן-מסר:

	אנחנו בנינו, לאור כל החוק, כאשר חברה בבעלות מלאה - - 

היו"ר רשף חן:

	בעצם סעיף 309 לא חל על חברת בת שהיא בבעלות מלאה?

מרים אילני

	הוא חל. אם חברת הבת תרכוש את המניות האלה, הן יהפכו לרדומות. יחול עליהן 309(ב. אבל יהיה מותר לה לעשות את זה. זה מה שזה בא להגיד. מותר לך לעשות את זה. מה התוצאה של מה שעשית זה כבר 309(ב).

דוידה לחמן-מסר:

	רק בבעלות מלאה.

היו"ר רשף חן:

	כן. אז למה לא לכתוב ב-309(א) חברה בת או תאגיד אחר בשליטת החברה האם, למעט בשליטה מלאה, או שאינה בשליטה מלאה.

דוידה לחמן-מסר:

	היושב ראש שואל במקום לשנות את ההגדרה, בואי תסתכלי בסוגיה המפריעה לך, במקום שהנעל לוחצת. כי אם את משנה את ההגדרה במקומות שבהן זה חוזר על עצמו, זה יוצר בלבול. אז אולי צריך לבוא ולהתייחס נקודתית. בואו נחשוב.

היו"ר רשף חן:

	זה רלבנטי בעוד סעיפים חוץ מב-309(א)?

דוידה לחמן-מסר:

	כן. 

מרים אילני:

	אם החברה מוכרת זה לא 309.

היו"ר רשף חן:

	יפה. אם החברה מוכרת זה בכלל לא ב-309, זה חייב להיות בהגדרה. אז הבעיה שלי זה לא מה שדידי אמרה. הבעיה שלי זה ההגדרה כפי שהיא – התיקון שלה הוא בסדר גמור. הבעיה שלי היא שהתוצאה של זה היא ש-309(א) הופך להיות מבלבל. אני בסך הכל רוצה למען ההבהרה באיזה שהוא אופן להבהיר ש-309(א) לא חל במצב שבו חברת הבת היא בבעלות מלאה. זה כן. אני מדבר רק על 309(א).

מרים אילני:

	אבל העניין הוא שזה כן חל. הסעיף הזה חל. הסעיף הזה רק קובע את התוצאה של הרכישה. הוא לא קבע אם מותר או אסור לך לרכוש.

דוידה לחמן-מסר:

	אבל הוא אומר שזה מבלבל.

מרים אילני:

	אנחנו בסימן ג רכישה. ואז יש לך ב-308 תוצאות של רכישה. גם 308 לא אומר לך האם מותר או אסור לך לרכוש לפי כללי החלוקה. סעיף 308 בא ואומר, שכשחברה עשתה את זה, היה מותר לה לעשות את זה לפי כללי החלוקה בהתאם לסעיף אחר.

דוידה לחמן-מסר:

	כתוב פה רכשה, מניח שהיא רכשה כדין.

מרים אילני:

	אני לא הייתי נוגעת בזה.

היו"ר רשף חן:

	בסדר. שכנעת אותי. תשאירי את זה ככה. פשוט תקני את ההגדרה של רכישה כמו קודם.

גד סואן:

	אז רכישה יופיע בסעיף נפרד בהגדרות?

היו"ר רשף חן:

	לא. בחלוקה. זה מה שבלבל אותי. 

 נתי שילה:

	הקטע הזה זה דבר שדיברנו בפעם הקודמת אבל אני רוצה להיות בטוח שכולנו מדברים על אותו הדבר. בקטע הזה של ניירות ערך שניתנים להמרה, עלה כל הנושא הזה כי יש לנו בשוק אגרות חוב שניתנות להמרה או לפדיון. וישנם מקרים שבהם חברה מנפיקה אגרות חוב הניתנות להמרה- - 

קריאה:

	אגרות חוב זה בכלל לא בפרק הזה.

דוידה לחמן-מסר:

	להמרה. לא לפדיון. פדיון זה כסף.

נתי שילה:

	איגרת חוב ניתנת להמרה או לפדיון. חברה לפעמים קונה את אגרות החוב, ובעצם על ידי כך פודה אותן. ואמרנו שהמקרים האלה לא ייחשבו כרכישה. אני רוצה פשוט להיות ברור. כי מצד אחד כתוב "ניירות ערך שניתן להמירם למניות" - - -

דוידה לחמן-מסר:

	איך חברה שקונה את החוב של עצמה יכולים לחול על זה בכלל הטענה של הקטנת הון? למרות שהנייר הוא – תראה זה ברווז שיכול להפוך ל...

נתי שילה:

	אבל זה ניירות שניתנים להמרה.

דוידה לחמן-מסר:

	אני רוצה לשאול: חברה קונה את החוב של עצמה מי יכול לטעון שבגלל שלחוב של עצמה יש סגולה שאם הוא היה נקנה על ידי מישהו אחר הוא יכול היה להמיר אותו למניות, אז הוא הפך להיות כתוצאה מזה לכללי החלוקה? זה באמת כל כך FAR FETCHED. 

קריאה:

	אבל תסבירי לי, כי אני לא מבין, למה בהגדרת רכישה לצורך חלוקה, כתוב גם רכישה גם של ניירות ערך שניתן להמירם למניות.

היו"ר רשף חן:

	רגע, אני לא מבין. אם זה להמרה או לפדיון אז בשלב הרכישה אני עדיין לא יודע מה עשיתי. יכול להיות שנמיר אותם למניות.

דוידה לחמן-מסר:

	דקה. בואו קודם כל נדבר עברית. יש הבדל בין זה שאתה החברה עצמה. אתה הנפקת מוצר שנקרא חוב, דהיינו, איגרת חוב, שניתנת לפדיון, דהיינו, לפירעון כי פדיון הוא פירעון איגרת החוב. נכון? זה הפדיון של הנייר, זה הפירעון, או שהיא ניתנת להמרה לניירות ערך בני פדיון.  	
כאשר החברה רוכשת איגרת חוב של עצמה מתבטל החוב. 

קריאה:

	אם זה אג"ח להמרה?

דוידה לחמן-מסר:

	אם זה אג"ח להמרה היא לא יכולה להמיר אותו יותר.

היו"ר רשף חן:

	מרים, אני מבקש שניה אחת להבין משהו. כאשר אני החברה קונה את האג"ח האלה שהם או לפדיון או להמרה הם נשארים גם להמרה, אני יכול עדיין בעתיד להמיר אותם למניות.

דוידה לחמן-מסר:

	אתה לא יכול.

היו"ר רשף חן:

	אם אני מבטל את זה, אז ביטלתי. ואם אני לא מבטל את זה?

דוידה לחמן-מסר:

	אין אפשרות כזאת. אין. לוגית.

היו"ר רשף חן:

	למה? סליחה, קניתי נייר סחיר שיש עליו גם את האפשרות לקבל חוב מעצמי, שהוא באמת חסר משמעות, אבל גם את האפשרות לקבל מניות. אולי אני רוצה ביום הרלבנטי לקבל מניות?

קריאה:

	למשל, בניסיון השתלטות. אתה רוצה למנוע את ההשתלטות. אתה קונה את כל האג"ח להמרה ופתאום יש לך יותר מניות.

איריס ציבולסקי:

	המקרה הבעייתי הוא כשאתה קונה אותם ומשלם עליהם יותר מהיקף החוב. זה המקרה הבעייתי.


דוידה לחמן-מסר:

	אז הם נסחרות בבורסה. 

נתי שילה:

	קניתי בבורסה. 

איריס ציבולסקי:

	נניח שיש לך אג"ח להמרה שהם נסחרים כבר במסלול המנייתי שלהם. זאת אומרת, שהשווי שלהם כאופציות למניות יותר גבוה מהשווי שלהם כאג"ח. 

מרים אילני:

	דנו בסעיף 309א וזה לא ייראה כחלוקה רכישה של ניירות ערך שניתן להמירם למניות וזאת בגובה הסכום שהוצג בדו"חות הכספיים המותאמים האחרונים כהתחייבות לזמן קצר ולזמן ארוך. 

נתי שילה:

	בדו"חות הכספיים זה בא לידי ביטוי?

מרים אילני:

	כן. זה הכללים. 

היו"ר רשף חן:

	לגבי רכישה סגרנו כפי שאת אמרת. יש עוד משהו?

מרים אילני:

	עכשיו דברים ממש קלים.  סעיף 377(2)  אנחנו התכוונו לתקן את סעיף התחילה של סעיפים 143 ו-145 כאשר הרשות עדיין עבדה על תקנות דיווח אלקטרוני. הסעיף הזה אני יכולה להסביר אותו ולעשות נאום שלם עכשיו על כל הסעיפים האלה זה כבר לא רלבנטי. התקנות נכנסו לתוקף. אני יכולה, אם אתה רוצה - -

היו"ר רשף חן:

	התקנות נכנסו לתוקף, אבל לפי מה שאני שומע אי אפשר ליישם אותן.

מרים אילני:

	למה?

היו"ר רשף חן:

	רגע, זה באמת הזדמנות טובה לברר את העניין הזה, שמטרידים אותי פה. התקנות של הדיווח האלקטרוני, לפי מה שנאמר לי, עדיין אין תוכנה בישראל שמאפשרת לעשות את הדיווח האלקטרוני.

דוידה לחמן-מסר:

	מה פתאום.

קריאה:

	החל מחודש נובמבר מקבלים דיווחים אלקטרוניים. כל החברות הציבוריות. רק אלקטרוני.

איריס ציבולסקי:

	ואם יש לכם אינטרנט אתם יכולים להיכנס לאתר.

היו"ר רשף חן:

	זאת אומרת, אין שום בעיה לעשות דיווח אלקטרוני?

מוטי ימין:

	לא רק שאין חובה, יש חובה להגיש. זה עובד טוב. 

היו"ר רשף חן:

	יש משהו מיוחד לגבי דיווח? באיזה תוכנה זה נעשה?

מוטי ימין:

	זה נעשה דרך האינטרנט. ולצורך המשלוח של הדיווחים כמעט אין צורך בתוכנה מסוימת. הקבצים צריכים להיות מועברים בקבצי PDS.  יש פרוצדורה של חתימה אלקטרונית.

מרים אילני:

	בקיצור, התיקון הזה נועד בעצם להבהיר או להרחיב את הזמן שאפשר יהיה להתקין את התקנות האלה, זה כבר נכנס לתוקף  התיקון הזה מיותר.

היו"ר רשף חן:

	אז מוותרים על זה. מיותר זה טוב.

מרים אילני:

	התיקון האחרון להיום – סעיף 257 לפקודת החברות, זה סעיף שעוסק בפירוק וקובע שעילה לפירוק החברה זה אם מספר חבריה פחת בחברה ציבורית משבעה, בחברה פרטית משניים – 

היו"ר רשף חן:

	לא רלבנטי. היום. ברור.

מרים אילני:

	גמרנו להיום. 

הרצל כספי:

	שני נושאים שהוועדה כבר דנה בהם וקיבלה המלצה. אני לא רוצה לשנות, אני רק רוצה להעיר שאם זה המצב, יש מקום להרחיב את זה. על מה מדובר? שכר טרחה בתביעה נגזרת. הוועדה המליצה שגם במקרה והתובע מפסיד בתביעה נגזרת, יש מקום שבית המשפט יפסוק לו שכר טרחה. באותו היגיון אני אומר על תביעה ייצוגית. למה לא להחיל את אותו עיקרון על תביעה ייצוגית?

	כלומר, כל הזמן יש כאן מגמה להשוות בין תביעה נגזרת לתביעה ייצוגית. אז אם המגמה הזו הולכת, היא צריכה ללכת על כל הנושאים. 


היו"ר רשף חן:

	לא זוכר שעסקנו, אבל יש הבדל מפני שתביעה נגזרת יש תביעה של החברה.

הרצל כספי:

	בסדר.  מה זה משנה? אבל את מי שמפצים זה את התובע.

מרים אילני:

	הסעיף של התביעה הנגזרת עוד לא הגיע. נדון בו שוב.

היו"ר רשף חן:

	הנושא הזה עדיין לא נסגר?

מרים אילני:

	עדיין לא נסגר.

היו"ר רשף חן:

	וזה אחד הנושאים שאנחנו נדון בהם בהמשך, ואז תוכל להעיר את ההערות.

הרצל כספי:

	אז עוד דבר בעניין זה. אותו דבר לגבי אפשרות של הגשת תביעה נגזרת כנגד אגודה שיתופית. כלומר, אפשר היום להגיש תביעה ייצוגית כנגד אגודה שיתופית. מדוע שלא ניתן יהיה גם להגיש תביעה נגזרת כנגד אגודה שיתופית?

היו"ר רשף חן:

	נוכל לדון בזה גם באותה מסגרת?

מרים אילני:

	אפשר לדון בזה, השאלה העיקרית היא אם זה הזמן לדון בזה.  זה לא חוק האגודות השיתופיות.

דוידה לחמן-מסר:

	אני מתנגדת. פקודת האגודות השיתופיות, עם כל הכבוד - - 

היו"ר רשף חן:

	אגודות שיתופיות הן לא בהגדרת חברה שלנו כאן?

דוידה לחמן-מסר:

	לא. 

היו"ר רשף חן:

	אני מקווה שהפתרון לזה יהיה בחוק תובענות ייצוגיות ולא בתיקון פה או שם. חוק תובענות ייצוגיות שמחכים לו בכיליון עיניים.

דוידה לחמן-מסר:

	אני רוצה להגיד משהו לפרוטוקול. אני לא אחראית לצערי על חוק תובענות ייצוגיות, אני ניסיתי ..... את תובענה ייצוגית בחוק החברות. פנה אלינו עורך דין כספי ואמר: בגלל שתובענה ייצוגית היתה מוסדרת בחוק ניירות ערך, והעברת אותה לחוק החברות, נוצרה תקלה. דהיינו, יש שאלה אם תובענה ייצוגית לפי חוק החברות חלה גם על בעלי יחידות באגודות שיתופיות. אמרנו לא, בסדר. והרחבנו את זה לגבי תביעה ייצוגית. מפה ועד תביעה נגזרת – הדרך ארוכה.  

היו"ר רשף חן:

	תביעה ייצוגית על פי חוק החברות חלה על - - -

דוידה לחמן-מסר:

	על ניירות ערך ואגודה שיתופית. למה? זה היה מלכתחילה. אני מסבירה. מלכתחילה היה חל חוק ניירות ערך. ולכן לכאורה יצא שהתיקון בחוק החברות גרע   - - -

היו"ר רשף חן:

	אבל תביעה נגזרת מעולם לא היה .

דוידה לחמן-מסר:

	נכון. ולכן אנחנו מבקשים, לכן אני יכולה להבין את בקשתו של אדוני, שחוק החברות לא יחול עדיין כולו על אגודות שיתופיות.

היו"ר רשף חן:

	רבותיי, חזון למועד. יהיה לנו את הזמן לדבר על זה.

דוידה לחמן-מסר:

	זה שאלות מאוד יפות. אני רוצה להגיד, אדוני, שאנחנו גם מריצים תזכיר נוסף לתיקון חוק החברות, שהוא בוודאי אתגר ומעניין, בנושא של חברה לתועלת הציבור. 

הישיבה ננעלה בשעה 12:55



